**ZAPISNIK**

s **22. sjednice** Gradskog vijeća Grada Makarske,

održane **7. listopada 2020.** godine

u dvorani Vatrogasnog doma u Makarskoj

***(tonski zapisnik sjednice je dostupan na www.makarska.hr)***

Početak u 10 sati.

Tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 16 od 17 vijećnika kao i da je održavanje sjednice pravovaljano.

**Sjednici nazočni vijećnici:**

1. Marko Raos
2. Marija Lelas
3. Marko Ožić-Bebek
4. Miro Mucić
5. Mario Vranješ
6. Daniela Primorac
7. Petra Šantrić
8. Tonći Bilić
9. Gordana Muhtić
10. Jagoda Martić
11. Sretan Glavičić
12. Milan Grbavac
13. Hloverka Novak Srzić
14. Ivan Perić
15. Katarina Vidak Ćudina
16. Siniša Srzić

**Odsutni vijećnici:**

1. Josip Paunović

**Ostali nazočni:**

1. Jure Brkan, gradonačelnik Grada Makarske
2. Joze Vranješ, zamjenik gradonačelnika Grada Makarske
3. Dražen Nemčić, zamjenik gradonačelnika Grada Makarske
4. Lara Rakušić Ivanković, tajnica Gradskog vijeća Grada Makarske
5. Darko Svaguša, županijski vijećnik Splitsko-dalmatinske županije

6. Predrag Aranđelović, predstavnik srpske nacionalne manjine

1. Tonći Batinić, viši stručni suradnik u Uredu gradonačelnika
2. Angela Kuran, pročelnica Upravnog odjela za financije i proračun
3. Dražen Kuzmanić, pročelnik Upravnog odjela za društvene djelatnosti
4. Antonijo Zec, upravitelj Pogona za obavljanje komunalnih djelatnosti
5. Siniša Srzić, savjetnik u Upravnom odjelu za komunalne djelatnosti
6. Željko Bagarić, direktor Makarskog komunalca d.o.o.
7. Jakov Lovreta, voditelj računovodstva Makarskog komunalca d.o.o.

**Predstavnici medija:** RMR, HRT - Damir Ravlić, Tv Jadran – Željko Pašalić, *Makarsko primorje* – Janja Glučina, *Makarska kronika* - Dijana Turić, CROPIX – Ivo Ravlić

Himna „Lijepa naša domovino“

Predsjednik Gradskog vijeća Marko Ožić-Bebek je na temelju čl. 85. Poslovnika o radu Gradskog vijeća Grada Makarske konstatirao da je sjednici nazočna većina vijećnika.

Na temelju članka 70. Poslovnika o radu Gradskog vijeća Grada Makarske predsjednik Gradskog vijeća Grada Makarske je otvorio sat predviđen za vijećnička pitanja.

**Vijećnica Hloverka Novak Srzić** postavlja pitanja:

1. Što se dogodilo sa oborinskim vodama na Zelenci s obzirom da je grad sanirao jedan dio tamo oborinskih voda, ali smo vidjeli brojne fotografije na društvenim mrežama koje su pokazale da je nekidan kad je bila jaka kiša tamo bio pravi potop, pogotovo kod onoga kafića Monaco.
2. Gradonačelniče, je li moguće, ili predsjedniku Gradskog vijeća, da se donese odluka da hosteli ubuduće mogu imati samo jedan priključak na struju i vodu kako se ne bi dogodilo izigravanje zakona pa se gradili hosteli, a onda pretvarali i prodavali stanovi u tim tzv. hostelima?

**Gradonačelnik Grada Makarske Jure Brkan** odgovara na postavljeno pitanje:

1. Što se tiče minimalnih tehničkih uvjeta, oni su propisani zakonom o gradnji. Pa tako i sama kategorija iz skupine hoteli i hoteli i hosteli imaju svoje propisane uvjete, aparthoteli također, aparthoteli i hosteli. Iskreno nisam stručnjak po tom pitanju niti znam točno što ide, što je propisano člankom u zakonu o gradnji. Ali držim da bilo kakvo izigravanje zakona i traženje neke rupe u zakonima se može ispraviti. Ako ne ovdje na ovom Gradskom vijeću, može se ispravit u Hrvatskom saboru. Pa tako svakako ćemo skrenit pozornost našem Odjelu za graditeljstvo i prostorno uređenje i tražit ćemo od njih da provjere točno pod kojim se uvjetima izdaju dozvole za aparthotele, hostele i ostale iz skupine hoteli, da vidimo šta je tu označeno. Ako piše jedan sat, jedan sat, znači nema mogućnosti dva ili više. A ako ne, tražit ćemo način da se to ugradi iako kažem vam ako netko želi prevarit, on će radit i protuzakonito, a tad je to stvar na inspekcijama i ostalim službama da utvrde nepravilnosti i da istoga počinitelja kazne. Mi ćemo napravit sve što se nas tiče, Grada, Gradske uprave, da se sprovodi zakon od prvoga do zadnjega slova.

**Zamjenik gradonačelnika Grada Makarske Joze Vranješ** odgovara na postavljeno pitanje:

1. Dakle kao što ste rekli Grad Makarska proveo je javni natječaj i realizirao je projekte vezane za oborinsku odvodnju u Vukovarskoj ulici i Ulici molizanskih Hrvata. Konkretno vaše pitanje je bilo usmjereno na oborinsku odvodnju u Vukovarskoj ulici. Važno je da na ovoj sjednici razjasnimo neke stvari. Dakle izgradnjom i proširenjem oborinske odvodnje u Vukovarskoj ulici iskoristili smo postojeći kolektor Ø 1000 koji ima ispust u more kod hotela Biokovka na gradskoj plaži. Naravno da to nije dovoljno da riješimo problem oborinske odvodnje, ali smo se mi odlučili da to napravimo da iskoristimo postojeći kolektor koji je značajnog profila i koji ajmo to tako uvjetno reći ima uredan ispust u more, kojeg jasno treba dograditi, ali uvjetno ćemo to tako reći. Međutim da bi riješili problem oborinske odvodnje u naselju Zelenka, Veliko Brdo, u Vukovarskoj ulici trebamo izdvojit značajna financijska sredstva. Prije svega trebamo napravit još 2 nova ispusta u more. Mi smo na jednoj od sjednica Gradskog vijeća donijeli odluku za posebnu uporabu pomorskog dobra i rekonstrukciju ispusta kod hotela Biokovka. Uz ogroman napor sa Hrvatskim vodama, sa Ministarstvom zaštite okoliša uspio sam ih uvjerit da na tom ispustu nije potrebno raditi mastolov, odnosno postrojenje koje će pročistit otpadnu vodu prije ispusta jer taj ispust već postoji. Moje mišljenje i za druge ispuste razmišljam istom logikom da to nije potrebno raditi, međutim oni inzistiraju da na novim ispustima koji nisu postojeći to radimo. Ali mi moramo bit svjesni da bi izgradnja jednog takvog ispusta i novog kolektora ulicom iz smjera Splita koja je prije ovog problematičnog križanja kod caffe bara Monaco, odnosno Ulicom Rossetto degli Abruzzi koštala sigurno priko 5.000.000,00 kuna. To su značajna sredstva. Mi znamo koliko uprihodujemo sredstava od komunalnih doprinosa, to je od 12.000.000,00 do 15.000.000,00 kuna, možda u dobrim vremenima i više, ali jesmo li spremni polovicu komunalnog doprinosa jedne godine uložiti u taj jedan projekt. To će odlučiti gradski vijećnici. Ako to odluče, napravit ćemo projektnu dokumentaciju, ishodovat dozvolu i realizirat ćemo takav projekt. Postoje druga tehnička rješenja, izgradnja retencijskog bazena ispod parka kod caffe bara Monaco koja su isto u milijunskim iznosima od 5.000.000,00 do 7.000.000,00 kuna, međutim ono što je važno reći je to da smo mi u izgradnju oborinske odvodnje kod caffe bara Monaco uložili 980.000,00 kuna plus PDV, dakle 1.250.000,00 kuna je taj projekt koštao naše građane. Za usporedbu manje nego projekt uređenja gradske vijećnice Grada Makarske. Ne može se reći da ništa nismo napravili jer smo sustav značajno poboljšali. Tome je dokaz i snimka koju imamo, a koja snima sporno križanje. Jasno kod velike količine oborina teško je izvest takav sustav sa ovako malim investicijama da tu vodu trenutno sabere ili ispusti u more, to je jako teško bez velikih investicija. Ali ono što smo napravili to je da smo imali križanje koje je prije plivalo po sat dva vremena i ta se voda cijedila prema hotelu Biokovci, cijedila se Vinogradskom ulicom, nosila je vozila, pričinjavala značajnu materijalnu štetu. Sada imamo snimku. Oborinska odvodnja i sustav koji smo nadogradili uspio je tu količinu vode skupiti i odvesti u more u vremenu od 10 do 15 minuta. To je značajno poboljšanje. Ali prijedlozi koje sam čuo na terenu da mijenjamo nagib prometnice, te da možda radimo dijelove otvorenog kanala to su ozbiljne stvari. Dakle mijenjanje nagiba prometnice jer tu prometnica skreće u lijevo iz smjera Splita prema Makarskoj i poprečni nagib prometnice mora pratiti i smjer prometnice, to je jasno svima koji voze. Isto tako otvaranje kanala možemo pokušati u jednome djelu. Ja sam o tome dugo razmišljao i došao do zaključka, fizika mi je jako dobro išla, da bi takva intervencija mogla izazvati ako je kolektor popunjen i pod tlakom izbijanje poklopaca niže od tog zahvata prema hotelu Biokovka. Dakle ono što je se moglo napraviti je napravljeno, možemo još pokušati malo doraditi taj sustav. Ako smo kapacitet kolektora, koji oborinsku odvodnju ispušta u more iskoristili, to je to. Možemo gradit nove kolektore, možemo gradit nove ispuste, možemo radit retencijske bazene, ali moramo znati da to zahtijeva značajna financijska sredstva. Ja bih zamolio da i pustimo snimku da se svi ovdje gradski vijećnici uvjere kako taj sustav oborinske odvodnje funkcionira i tu snimku držim autentičnom (na projektoru se emitira snimka križanja kod caffe bara Monaco), pa bih ja zamolio negdje od 15 minute toga snimka kad se veća količina oborine pojavljuje da pogledamo kako to izgleda. Dakle ovdje se jasno vidi da nema prelijevanja preko zelene površine od koje se rubnjak vidi ovdje, da nema prelijevanja preko te zelene površine prema hotelu Biokovci. Ovdje manji dio oborine se prelijeva zbog prolaska vozila itd. Možete vi slobodno ubrzati, možete pratit vrijeme 16.42 gledajte kako taj sustav plovi, to sve dolazi iz Velikog Brda sa Zelenke gdje sustav nije izgrađen. Ubrzajte dalje, slobodno preskočite 4-5 minuta, još dalje, još naprijed, još naprijed, znači od 12 do 15 minuta je bilo potrebno da se ta ogromna količina oborine skupi. I ne može nitko reći i tvrditi da se nije napravilo ništa, to ne može nitko tvrditi, mi imamo jasan podatak koliko je projekt koštao, imamo urednu lokacijsku i građevinsku dozvolu, ima dozvolu Hrvatskih cesta, potvrdu na glavni projekt, posebne uvjete u kojima je jasno napisano da se niveleta postojeće prometnice ne smije promijeniti nakon izgradnje ovoga sustava i ovo je prava istina. Ovo je snimka sa semafora na tom križanju i pitanje je zašto se u sustav nije ulagalo prije. A što se tiče oborinske odvodnje Ulice molizanskih Hrvata ona funkcionira jako dobro, to znam sa terena, pitao sam te ljude, objekti koji su nekada plivali sada ne plivaju. Mogu samo reći imali smo sreću, imali smo potok blizu, oborinsku odvodnju smo odveli u potok, realizirali projekt za 650.000,00 kuna i to je to. Ono što preostaje još izgraditi na ovom oborinskom sustavu je izgraditi oborinski ispust u more i postupak za građevinsku dozvolu je proveden. Ja očekujem građevinsku dozvolu u nekih 15 do mjesec dana, raspisat ćemo javnu nabavu i naglasit ću to je prvi podmorski oborinski ispust u gradu, ne samo u gradu Makarskoj nego na cijeloj Makarskoj rivijeri.

**Predsjednik Gradskog vijeća Grada Makarske Marko Ožić-Bebek** komentira odgovor:

1. Samo ću dodat mi dolje u Biokovci imamo uvijek tih problema, ovaj put je to znatno manje, tj. nije ni bilo problema jer ne prelijevaju se doli do nas. Ono je prije bilo kao i rijeka čitava, jednom je i auto nosilo prema doli. Ali ne može se jednim oborinskim ispustom riješiti problem koji obuhvaća više područja. Znači treba pokupit vodu ondje gdje se može pokupit i usmjerit je u razne potoke, a ovako sve to se slije na jedno mjesto koje ne možete vi to toliko kapacitirat da sve to prihvati. Prema tome mi smo sa ovim jako zadovoljni više ne pliva Biokovka, to mi je vrlo bitno.

**Vijećnik Siniša Srzić** postavlja pitanja:

Jako je lijepo čuti ovako naručena pitanja pa možemo gledati i snimke kad se pripremi. Joze moram priznat odličan odgovor, spreman, elokventan, ali bih ovdje nešto napomenio ako mi dozvolite prije mojih pitanja. Ovdje se radi o državnoj cesti D8 koja je kad se radilo napravilo propust ne Grad Makarska, to smo mogli zajednički sa državnim vodama.

1. Poštovani kolege ja bih se osvrnuo na ugovor između Valamar Rivijere i našega Grada Makarske iako je tu potpisan ugovor sa CERP-om. Valamar Rivijera potpisala je dana 4. 4. 2018. godine sa Centrom za restrukturiranje i prodaju CERP-om ugovor o prodaji i prijenosu dionica Hotela Makarska po ukupnoj cijeni od 172.000,00 kuna. Nakon plaćanja ugovorene cijene i prijenosa dionica Valamar Rivijera je stekla prevladavajući utjecaj u Hotelima Makarska. Potpisom ugovora sa CERP-om za Valamar rivijeru nastala je obveza ulaganja u razvoj Hotela Makarska u interesu zaposlenika, dioničara, lokalne zajednice, te svih ostalih sudionika turizma u Makarskoj. Ugovor nisam vidio, ali na ovom Vijeću što možete i sami potvrditi kao i snimke razgovora i zapisnici, kao i razgovor na Međustranačkom vijeću, rečeno je da će Valamar Rivijera hoće i mora uložiti u 2 godine cirka 600.000,00 kuna u Hotele Makarska. Zato smo po vrlo upitnoj za mene i vrlo povoljnoj cijeni prodali zemlju Rivijera Makarska koja je bila u vlasništvu našega Grada. Kako smo svjedoci da Valamar Rivijera nije ispunila uvjete iz ugovora o ulaganju, zapošljavanju, promidžbi hotela i naše zajednice postavio bih pitanje. Prati li netko ispunjenje ugovora i u kojem statusu je isti? Predlažem da ovo Gradsko vijeće zajedno sa gradonačelnikom Brkanom pokrene inicijativu o preispitivanju ugovora sa Valamar Rivijerom ispunjavanjem obaveza prema svim sudionicima u turizmu Makarske, našemu Gradu i svim zaposlenicima. Moram naglasiti da se u kuloarima priča da Valamar prodaje i hotel Rivijeru, to je ipak samo priča, nadam se da se neće dogodit nego da će ipak u nju uložiti. I postavio bih pitanje na koji način naš Grad brani svoj interes?
2. Vezano je za pristupne i nerazvrstane ceste koje vode do glavne gradske plaže. To su posebno Ulica Ruđera Boškovića, znači koja ulazi do hotela Palme, Ulica Roso della Abruzzi caffe do Bumbara i Ulica Ivana Gorana Kovačića. Naročito u vršnom trenutku kada ljudi idu na plažu i kad se vraćaju, a te ulice nemaju nogostup imamo strahovito velikih problema sa prometom i jako se mnogo ugrožavaju svi koji tom ulicom prolaze, ide se po sredini ceste. Jeste li razmišljali, gospodine gradonačelniče, o posebnoj regulaciji prometa u svrhu zaštite pješaka na navedenim prometnicama bar u tijeku turističke sezone. Moj je prijedlog da se u vrijeme turističke sezone ta 4 mjeseca kad rečemo da je turistička sezona za nas kao i svi drugi dokumenti koji su vezani da se to proglasi pješačkom zonom i da se ograniči promet na 20 kilometara jer vjerujte probajte u vršnom trenutku, ja vjerujem da većina kolega tu prolazi, da je to katastrofa. Prvo vozila ne mogu proć, a nekad vozila tako jakom brzinom idu da se tuču dušeci, ljudi, madraci i ne znam kako i više nema prometnih nezgoda na navedenim dionicama.
3. Gradonačelniče, to sam pitanje vrlo često postavljao i čuo sam se sa zamjenikom gradonačelnika Nemčićem ove godine više puta onda bih samo spomenio. Ova kratka turistička sezona ponovno je obilovala nepoštivanjem odluke Grada o korištenju gradske plaže, odnosno šetnice kao prometnice. Kamioni za snabdijevanje, furgoni, osobna vozila, motociklisti, koristili su šetnicu kao normalnu prometnicu. Koliko je do sada sankcionirano fizičkih i pravnih osoba koje koriste šetnicu za vožnju i ugrožavaju pješake kao i imovinu Grada koja je ponovno nakon onako sjajne rekonstrukcije ponovno uništena? Računajući i vozila za snabdijevanje koji ne poštivaju odluku Grada Makarske i snabdijevanje odnosno vožnju po šetnici koriste i nakon 9 sati. Kako sam bio obaviješten od zamjenika gradonačelnika, on je tu prisutan, nama ove godine rampe nisu radile. Vi ćete vidjeti vozilo za plin, posebno da ne kažem ovdje naše trgovačke kuće, koji 9, 10, 11 sati vozu se preko plaže iako je plaža puna turista, pješaka i svih onih koji se nalaze na njoj.

**Gradonačelnik Grada Makarske Jure Brkan** odgovara na postavljena pitanja:

1. Evo gospodin Srzić vijećnik uvaženi u svom stilu bombastično postavlja pitanja, moje je da mu odgovorim pa ću počet prvo, u svojoj maniri ima tu i neistina. Prvo me zanima di su kuloari rekli da se prodaje hotel Rivijera, ja mislim da ste vi to sad izmislili, eto tako ja imam osjećaj. Vi dobro znate da Grad Makarska nema apsolutno nikakvog utjecaja što se tiče ugovora o kupoprodaji između Valamara i CERP-a. Taj ugovor je napravljen bez grada Makarske i nismo tu ni jamac ni sudužnik ni neki za provjeru kako se taj ugovor poštuje ili ne poštuje. S druge strane je čista neistina da smo mi ovdje ikad govorili da se Valamar obvezao o ulaganju 600.000.000,00 kuna u dvije godine, to nikad nisam rekao jer znam da u ugovoru stoji da su se obvezali Vladi Republike Hrvatske na ulaganje od sedam godina. To znam i zato ja ne vidim kakvo bi tijelo Grad Makarska trebao osnovati da kontrolira ugovor između CERP-a i Valamara, koje bi ovlasti to tijelo moglo imati i kakve bi zaključke trebalo donijeti. Valamar je poslovni subjekt u gradu Makarskoj isto kao i svi ostali poslovni subjekti u gradu Makarskoj. Nama je interes da dobro radi, da dobro zarađuje i da zapošljava što više naših građana i da investira normalno svježi kapital. Tu smo da pomognemo i Valamaru i bilo kojem drugome poslovnome subjektu, ja vjerujem da u ovome našemu mandatu to i radimo, bar nismo s nikim na sudu. Sve tužbe i parnice postoje prije nas. Mi šta možemo dogovorit dogovorimo, ali ne idemo u neke dogovore di nam svi odvjetnici kažu da ne smimo to napravit nego dapače di štitimo interes Grada di je to moguće to ćemo i napravit. Što se toga tiče ja ne znam kakvi vam odgovor trebam dati i kakvu bi komisiju Grad treba, ja mislim da su me i građani razumili koji slušaju, to nije naš posal. Naš posal je da omogućimo jednake uvjete za rad svim poslovnim subjektima u gradu Makarskoj.
2. Što se tiče nerazvrstanih cesta, Ulice Ruđera Boškovića, Rossetto degli Abruzzi, Ivana Gorana Kovačića i izvedenoga nogostupa u njima. Sve tri ulice postoje, ove prve dvije odavno, Ivana Gorana Kovačića je djelomično rekonstruirana, u biti u većem dijelu rekonstruirana u mandatu bivše vlasti i na njoj postoji većim dijelom nogostup koliko ja znam, na Ivana Gorana Kovačića. Na Rossetto degli Abruzzi nema i to će Grad se nekad uhvatiti i napraviti projekt, dobit dozvolu i rekonstruirat i tu ulicu. Ruđera Boškovića u sjevernom dijelu do križanja sa Kralja Petra Krešimira je relativno prohodna, ima ocrtani nogostup čini mi se, nema izvedeni nego samo liniju povučeno, a u južnom dijelu od Kralja Petra Krešimira do gradske šetnice na plaži nema to je istina, ali i tu ćemo nekad nacrtati neki komad projekta i napravit to i rekonstruirat. S tim napominjem da sve te ulice kad su davno nekad prije rađene, rađene su bez nogostupa, davno prije našega mandata. U prošlom mandatu je u Ivana Gorana Kovačića temeljito rekonstruiran, možda je ostao neki manji dio koji nije pod nogostupom ali to je bilo zbog rješavanja imovinsko-pravnih odnosa, odnosno konkretno ovdje u ovom slučaju sa Hotelima Makarska tadašnjim i sa preko puta sa hotelom Romana. Ako je još ostalo šta nezavršeno, završit ćemo.
3. Šetnica kao prometnica. Evo sami ste rekli da vam je dogradonačelnik Nemčić nekoliko puta odgovara na to pitanje. Kao što sam da odgovor i na prošlom pitanju kad netko želi kršit neku odredbu on će je kršit, a mi samo možemo ići tamo sa našim redarima i kažnjavat. Osobno imam ogromnu hrpu tih kazni koje ja potpišem jer mahom budu neplaćene pa ih onda puštamo na ovrhu. Ja ne znam točan broj koliko ih je ispisano ovu sezonu, ali to ćemo vam dati napismeno odgovor.

**Vijećnik Siniša Srzić** komentira odgovore:

1. Gospodine gradonačelniče, poznavajući Vas i Vaš nastup pa ću zanemarit ovo što ste mi bili rekli jer to je vaš nivo. Ali vi jednostavno niste razumjeli o čemu ja ovdje govorim. Nisam rekao da je Grad učesnik direktno u potpisivanju ugovora, ali Grad može primjereno dati primjedbu na ispunjavanje ugovora. Poslušajte snimke sjednica i pogledajte zapisnik sa Međustranačkog vijeća gdje smo govorili o Valamaru. Kolege će se sjetit, sjećam se kolege Šimića, kad je rečeno kada i koliko će se uložit da bi mi Valamaru prodali zemlju po nekoj cijeni, samo sam vam to htio reći.
2. Postavio sam Vam pitanje, po četvrti put mislim što se tiče samih cesta. Molio sam Vas da mi dostavite koliko smo kaznili fizičkih i pravnih osoba za korištenje šetnice, a ja sam sa zamjenikom gradonačelnika razgovarao jer to gubi svaku kontrolu. A jednostavno što vi ne znate o čemu se radi, šta govorite, to je sasvim nešto drugo. Upamtite Grad Makarska gospodari svojim prostorom, a vi kažete šta ću im ja napravit ne mogu ih nego kaznit. Pa bez primjerene sankcije sigurno da će se svi ponašat kako žele, tako i Valamar.

**Vijećnica Gordana Muhtić** postavlja pitanja:

Predsjedniče, samo prije postavljanja pitanja ja bih Vas zamolila samo da dio naših vijećnika i naših kolega koji tu borave da upozorite da bi ipak trebali imat zaštitne maske. Dakle ako u Hrvatskom saboru, koji je ogromna prostorija smije biti ograničen broj zastupnika, u ovoj relativno maloj prostoriji danas se nalazi tu više od 25 ljudi, a dio kolega ne nosi maske misli da za vi zaštite drugih i svog osobnog zdravlja i nas ostalih bilo poželjno da stave maske pa bih vas ja molila da ih na neki način barem zbog moralnih, ali mislim da je neodgovorno, dopustite mi da taj uvod samo kažem. Prije postavljanja pitanja moram iskazati veliko nezadovoljstvo što na moje pisano pitanje već 3 mjeseca ne mogu dobiti odgovor, sad ću Vam, gradonačelniče, reći. Dakle pitanje je vezano uz prijedloge za izdavanje građevinskih dozvola koji su došli prije usvajanja Prostornog plana koji su zaprimljeni bez ijednog akta. Na prošloj sjednici, odnosno u pauzi smo pričali o tome na koji način treba postupiti. Po mojim saznanjima ima ih više stotina, ali nisam uspjela evo ova 3 mjeseca dobiti odgovor što je učinjeno po tom pitanju, dakle koliko ih je riješeno i na koji način su ti zahtjevi riješeni. Po Zakonu o opće upravnom postupku ti zahtjevi uz jedan kraći rok za nadopunu su trebali biti odbačeni.

1. Vezano za Ulicu Petra Svačića. Ja sam zaprimila prije nekoliko dana dopis iz odvjetničkog ureda koji ste vi u Gradu zaprimili u srpnju. U dostavnoj naredbi tog dopisa piše da smo ga trebali dobiti i gradski vijećnici, ja ga nisam dobila, dobila sam ga prvi put dakle prije par dana kažem privatno, u kojem se upozorava da je rađen javni elaborat za upis ulice kao nerazvrstane ceste međutim da je 2018. godine nakon što je izrađen taj elaborat 2019. Grad Makarska odbio izvršiti takav upis i prihvatiti taj elaborat te je pod, kako u dopisu stoji, a ja vas pitam je li to tako, zapravo Grad to odbio zato što su neki privatni interesi tu prevladali pa je, radi se na novom elaboratu u kojem će taj ili koji je već izrađen, a u kojem je taj dio Ulice Petra Svačića izuzet iako je i u katastru već od ranije taj dio upisan kao javno dobro putevi. Dakle, pitam gradonačelniče, prije svega Vas o tome?
2. Drugo pitanje je vezano za parking u šumici. Ta nekretnina je zadnjim Prostornim planom kao i čitav niz drugih nekretnina predviđen za T-zonu dakle za gradnju hotela. Međutim ove godine je tu još uvijek u funkciji parking koji je jednim većim dijelom parking Grada Makarske, a jednim manjim dijelom u privatnom vlasništvu. Međutim prema mojim saznanjima, a bilo je više takvih obavijesti koje su dopirale do mene iz različitih izvora, pa zato nemam razloga sumnjati u navode tih ljudi, Grad Makarska je kasnio sa naplatom. Dakle nije krenio sa naplatom u periodu kad je krenila naplata privatnog dijela pa je dolazilo do mene, ponavljam sumnje da privatnik naplaćuje čak u ime Grada na gradskome dijelu, da je slično bilo i u rujnu, dakle kad je Grad prestao to radit. Zanima me dakle tko je ove godine u kojem točno periodu upravljao gradskim parkirnim dijelom te kolika su uprihodovana sredstva?
3. Treće pitanje moglo je biti vezano i kad bude Vaše izvješće, ali evo ovdje danas imamo zapisnik i sa sjednice Odbora za proračun u kojem piše gospođa Angela Kuran v.d. pročelnica. Ona nije jedina v.d. pročelnica u Gradu Makarskoj, naime veći broj pročelnika je u funkciji vršitelja dužnosti. Natječaj za financije je, koliko ja znam poništen u konačnici. Ili? U tom dijelu je tipfeler, dakle gospođa Kuran je ipak pročelnica, dobro to mi je drago čuti da je taj dio riješen, međutim koliko ja znam ima još pročelnika koji su u toj funkciji, dobro nemojte se vraćati sada prije tri godine, već ste tri godine gradonačelnik, zanima me da li ste u ovome periodu planirali to riješiti, odnosno da li planirate onda i tu funkciju raspisati natječaj odnosno provesti da se imenuje stalnim?

**Predsjednik Gradskog vijeća Grada Makarske Marko Ožić-Bebek** odgovara na primjedbu:

Ja ću samo prokomentirati ove naše maske. Tu je gospodin Milan Grbavac koji ima opravdanje i pričali smo, ima problema sa srcem i da nas dvojica imamo zdravstvene indikacije da bi trebali izbjegavat čak nosit masku, ali ostale molim da stave masku da se držimo ovih pravila COVID-a.

**Gradonačelnik Grada Makarske Jure Brkan** odgovara na postavljena pitanja:

Ja ću se prvo ispričati što niste dobili napismeno odgovor vezano za postupanje po praznim košuljicama za građevinske dozvole. Toga je kao što ste rekli ima ih stotine i morate znati jednu stvar da su zahtjevi do 17. 7. za građevinske dozvole čini mi se da je 328 zahtjeva podneseno, a od 17. 7., tj. od stupanja na snagu izmjena i dopuna Prostornog plana narednih 2 mjeseca nije podnesen niti jedan. I sada zbog toga upravo zbog toga što znamo za taj problem, vi ste već davali svoje savjete, ja sam normalno pričao sa v.d. pročelnikom gospodinom Ognjenom Radićem kako riješit to. Mislim ako netko ne zna na građevinskim dozvolama radi Ognjen Radić, Katarina Kostanić i Dragan Srzić, nema četvrtoga u Gradu Makarskoj zaposlenika. Nijedan taj nije, to vi dobro znate, to je otvaranje košuljice upravno-pravni postupak pa otvori, pa vidi tko je, pa šta je dao, pa obavijesti tamo, pa vrati čekaj, daj mu rok, pa vrati nazad. Za to vrijeme, znači govorimo o realno njih troje poslu, po njegovoj slobodnoj procjeni, od jedno pola godine, a za to vrijeme svi uredni zahtjevi koji pristižu stoju na čekanju ili ja zapošljavam četvrtog čovjeka stručnoga i sposobnoga i da imam di sa njim i mjesta u proračunu. Malo mi je to bilo kako da vam kažem nerealno da se desi. Oni rješavaju po redu, to traje, ali ne vidim drugoga načina da to ubrzamo osim da ne dovedem sada jednoga ili dva čovika koji će radit samo to. To je njegov odgovor kojega ja nisam mogao iznaći rješenje preko noći i prihvatio sam kao takvo i samo gledam da se to uredno izbacuje što brže i brže. Pa imate u polugodišnjem izvješću da je riješeno koliko predmeta, vidjet ćete poslije.

1. Što se tiče Ulice Petra Svačića da ja sam dobio pismo od odvjetničkog ureda i u biti radi se o uknjižbi ulice i nogostupa Petra Svačića koja je početa još tamo 2014. ili čini mi se 2015. godine. Infokarta izrađivač bila toga elaborata, meni je to bilo u postupku već davno prije mene. Infokarta je bila napravila neku grešku, tražili su od mene da ispravimo grešku. Nikakve veze sa privatnim odnosima, tu nije bilo koji su se desili naknadno i sada nekako odvjetnik i te suprotstavljene strane žele ponovno uvući Grad u neki svoj *fight* kako bih reka. Grad je odgovorio i postupio po Zakonu o cestama. Nisam ja odgovarao, odgovarali su naši ljudi koji to rade i koji su počeli te projekte u ulici već prije mene. I tu nema nikakvog, ni interesa, ni ničega Grad postupa po zakonu i štiti gradsku imovinu, ulicu i nogostup, kako je primjer u svim ostalima di smo se dali na knjiženje. Ne znam je li upućeno bilo vijećnicima, iskreno ne mogu znat, ali služba je ja mislim odgovorila odvjetniku tih osoba koje su u sporu.
2. Što se tiče parking Šumice. Evo ovako ja ću vam samo još jednu stvar reći, vi znate da je Grad Makarska tu imao i sudsku parnicu na onome drugome dijelu, da smo je izgubili u drugostupanjskome, a imamo čisto ovo drugo. Plan Grada Makarske, plan mene kao gradonačelnika je bilo normalno ono što smo proveli na zadnjoj sjednici Gradskog vijeća to je usvajanje izmjena i dopuna Prostornog plana. To područje cile te šumice te obje parcele su bile mješovita žuta građevna zona, znači tamo je mogla bit zgrada, mi smo to promijenili i postalo je crvena hotelska zona i tamo može jedino biti hotel. Daljnji plan ove administracije gradske uprave je da tu našu parcelu prodamo. Nemamo trenutno nikakvih velikih aspiracija da Grad gradi hotel na tom mjestu, ali držimo da je to visokovrijedna parcela za koju Grad može dobit stvarno dobru svotu koju možemo uložit na 100 prišnijih stvari. I zbog toga ja mislim već na idućoj sjednici Gradskog vijeća bit će pred vama i pokretanje postupka prodaje te parcele gradske. A ono kako Grad dosad gospodari tom parcelom to je upravo što ste rekli parking, evo tu je gospodin voditelj Pogona gospodin Antonijo Zec ja bih ga molio da vam on da točnu informaciju iz prve ruke da ja ne bih stogo krivo reka.
3. Ovo za v.d. pročelnike. Kad sam došao u mandat, imao sam v.d. pročelnika Društvenih djelatnosti, v.d. voditelja Pogona, v.d. Odjel za prostorno uređenje, Financije su postale v.d. odlaskom Dunje. Riješili smo Pogon, riješili smo financije, riješili smo Društvene djelatnosti. Društvene djelatnosti smo riješili nakon pravomoćne presude di nam je naloženo da ga vratimo na prijašnju poziciju bez raspisivanja natječaja i koliko ja vidim pravno sada gledano izgleda da je ista pozicija i u odjelu gospodina Ognjena Radića. E sad čekamo pravno mišljenje da vidimo točno je li to tako, ako je to tako bit će i to riješeno. Evo, ne bih htio nikoga oštetit.

**Upravitelj Pogona za obavljanje komunalnih djelatnosti Antonijo Zec** odgovara na postavljeno pitanje:

1. Glede naplate parkiranja parking Šumi**c**a mi ga provodimo već dugi niz godina. Odlični su rezultati bili, evo za informaciju svima prošle godine je bilo preko 100.000,00 kuna zarađenih samo na dijelu kojim gospodari Grad Makarska, to je ovaj istočni dio parcele. Ove godine istina je malo je natječaj se odužio zbog uloženih žalbi. Naime prije bi mi jedva našli zainteresiranog kandidata za taj rad na tom parkingu jer svi se žale da su male plaće. Plaća je doduše 4.000,00 kuna i ok ako se tijekom sezone u nekoj drugoj branši može zaradit 6, 7, 8, 10 tisuća kuna ja to u potpunosti razumijem. Ove godine je bilo puno više kandidata. Postupak uvijek provodi kadrovska služba Grada Makarske, imamo s njom odličnu suradnju, uložene su određene žalbe. Mi smo morali ispoštovati sve te zakonske rokove i to se zbog toga malo odužilo tako da naplata se normalizirala tamo iza 10. 7. a do 10. 7. mi smo djelatnika jednog kojeg smo imali na raspolaganju koristili u dvokratnom radu. Znači on je radio ujutro i popodne. E sad obitelj Franković iznajmljuje svake godine svoj dio parcele i daju nekom obrtu ili već s kim sklope ugovor o naplati parkiranja. Da li je, a istina je dešavalo se to da neki gosti kupili bi kartu i onda ne bi znali gdje da parkiraju, zalutali bi sa vozilom da li s jedne na drugu stranu itd. To je bilo u nekoliko navrata, mi smo tu reagirali vrlo promptno, vrlo brzo smo reagirali i dočekali dan kad kolega je dobio rješenje iz kadrovske službe da može radit taj parking u dvije smjene. Do tada smo se krpili i dešavali su se nekakvi nesporazumi, ali to da je netko nauštrb Grada naplaćivao i uprihodovao sebi sredstva to ne bih uzeo kao istinitu informaciju već bi se desilo to da bi stranac kupio kartu na susjednoj parceli, onda bi otišao nešto do grada konzumirat, vratio bi se natrag pa bi parkirao na parceli do jer u tom vremenu mi stvarno nismo imali zbog dvokratnog rada nismo imali zaposlenika cijeli dan, a ne možemo ljude prisiljavati da rade. Zbog ove proceduralne jedne sheme koja je bila prilikom zapošljavanja djelatnika to se odužilo zbog žalbenih rokova. Ljudi su ulagali žalbe, nisu bili zadovoljni činjenicom da nisu dobili posao. Meni je žao, evo ja bih volio da ima za svakog posla. Morao bih sa voditeljem razgovarat imam tablicu tamo na stolu mogu vam podatak proslijedit, ne znam napamet.

**Vijećnica Gordana Muhtić** komentira odgovore:

1. Za Ulicu Petra Svačića je usmjereno prije svega po ovo navodima koje sam vam ranije iskazala u tome da je dio koji je već ranije upisan u katastru kao javno dobro put iz ovog elaborata izostavljen. Ja bih voljela ako je moguće da mi pisanim putem onda dostavite na uvid i taj stari i novi elaborat. Evo ja s obzirom na svoju struku ću vrlo lako utvrditi da li je to tako.
2. Isto tako bi molila i pisani odgovor ovo za Šumicu. Šta ste rekli? 70.000,00 kuna, nekih 30 % manje. Ja bih isto molila ipak na pisanom odgovoru podataka iz financija. I ovo što ste spomenuli o žalbama, ja mislim da je bila samo jedna žalba, koliko sam čula, a ne više ih, međutim možemo to kad bude u pisanom odgovoru. S tim da koliko ja znam netočno je da je prethodnih godina bilo velikih problema za pronalazak radnika jer je radio isti čovjek veći broj godina. Ove godine se navodno javilo više ljudi. Nema potrebe da sad mi odgovarate, ja ću samo zamolit da mi napismeno još jednom uz podatke iz financija za zadnje 3 ili 4 godine podatke o prihodima sa tog područja ja bih molila. A što spominjete da je najbolja prodaja ja se tu ne slažem, ali vi to znate da se ja i vi u tom pogledu nikako ne možemo složiti jer ja smatram da je to područje vrlo atraktivno i da je kao parking potrebno i da ćemo s time smanjiti još značajan broj parking mjesta jer kao što vidite i po ovim prihodima koji su ovdje iskazani da je potreba za parkingom na tom dijelu jako velika.

**Predsjednik Gradskog vijeća Grada Makarske Marko Ožić-Bebek** odgovara na komentar:

1. Vjerojatno će kad se bude hotel gradio napravit parking pa ćemo imat jedno i drugo.

**Vijećnik Milan Grbavac** postavlja pitanja:

1. Dumina ledina je i dalje ostala sporna, imamo velikih problema kad nema kiše veliki je i ogroman smrad, kad ima kiše onda poplivamo i to se događa svaka kiša. Ja bih volio samo da vidim da li će u sljedećem proračunu biti ta Ulica dr. Mate Ujevića isto tako kao i pothodnik do plaže, potok koji se sliva odozgo, u pothodniku i doli niže nema nijedne šahte. Voda se skuplja u podvožnjaku kod Meteora, bude visine do metar skoro, 60 cenata i to znači nemoguće proć. Pošto je to jedini prilaz s te strane na plažu ja bih molio da u sljedećem proračunu bar donekle se to malo obnovi pothodnik i ta ulica prema doli.
2. Vezano je u biti za pitanje koje gradonačelnik može dati otprilike odgovor, a to je obnova rive. Svi smo vidjeli da nam Marineta riva totalno propala, a da je pitanje vrimena kad će ona da se odvali. Može netko i nastradat. Da li Županija ima namjeru to obnavljat i kada? Jer mislim da je došlo stvarno do zadnjega.
3. Sezonski objekti koji rade preko sezone ne uklanjaju svoje rekvizite sa javnih površina. Ostavljaju nakon zatvaranja nered koji narušava izgled same plaže, pogotovo to se odnosi na Peškeru. Ljudi kad zatvore objekte na Peškeri ostavljaju ruglo iza sebe, tako isto i stolice, ležaljke na plaži i rekvizite totalno po plaži i mislim da bi trebali, ja mislim da oni u rješenju kad dobivaju piše da moraju sve ukloniti. Nitko se ne pridržava toga, tu se skuplja smeće i tako drugi ostaci, mislim da bi to morali redari malo poraditi na tome.

**Gradonačelnik Grada Makarske Jure Brkan** odgovara na postavljena pitanja:

1. Što se tiče Dumine ledine kao što ste, čuli ste evo izlaganje maloprije dogradonačelnika gospodina Vranješa, znači oborinska voda i kanalizacija je problem u svim dijelovima grada. Maloprije smo raspravljali o Zelenci, rekli smo koliko košta sanacija i što smo dosad uradili po tom pitanju. Spomenuli smo se i takli smo se ne direktno, nego indirektno toga područja, ja držim da Dumina ledina malo manje plavi od kad smo pokupili vodu u Molizanskih Hrvata, znači tu smo isto skinili jedan dio vode. Međutim i dalje se triba rekonstruirati i ovaj donji dio od Dr. Mate Ujevića sve do mora. I to iziskiva ogromna financijska sredstva, ulaganje i razne projekte i dozvole. I onda dolazimo ako ćemo se prebacivat do centra grada, znači od Macela do rive pliva sve, sve osim ja mislim Kalalarge koja je prva u biti napravljena niz Prvosvibanjsku koja ima jednu značajniju oborinski ispust, ovo drugo ništa, a tu je od pamtivijeka. I onda dolazimo do moga Dugiša di od Dugiša cili potok ide pa i od oca Petra Perice i sve se sliva doli kraj fratarskog samostana, sve dolazi na Marinetu opet u jednom velikom bujičnom valu. Znači mi govorimo o oborinskoj kanalizaciji u gradu Makarskoj koja ne postoji. Svaka čast svakome, ali to je vrlo malo za ono koliko nam je potrebno. Mi govorimo o milijunskim ulaganjima. Mi svake godine poštujemo, ove godine čini mi se u proračunu 2.000.000,00 kuna, i ispoštivali smo sva 2.000.000,00 kuna, bit će i dogodine. E sad da li će bit prioritet i prvo interventno Dumina ledina ili će ispast nešto drugo da moramo trpit, ali vjerujte mi da ćemo svake godine ulagat i širit mrežu oborinske kanalizacije koliko god možemo. Jednostavno to ide, ali to se jednostavno što se nije ulagalo sada dolazi na naplatu. Ali ne mogu ja reći da se nije ulagalo i što se ulagalo dosad je propalo, nareslo je nešto novo drugo i to triba ispravljat i mi ćemo to nastavit dalje.
2. Što se tiče sezonskih objekata na Peškeri to ste u pravu, ja sam to i nekoliko puta govorio da je nered. Sad kad zatvori do proljeća je ajme meni. Ove godine je bila posebna čak i situacija jer je bila pandemija COVID-a pa onda neki sezonski objekti nisu otvorili uopće. Mi smo imali puno pravo da skupimo sve te objekte i maknemo ih, znači po svim ugovorima i pravu gospodarenja prostorom mi smo mogli to pokupit, dignit, jer ljudi nisu čak ni otvorili. Mi smo ima davali mogućnost, olakšice, nama je interes bio da ljudi rade i zarade nažalost to se nije dešavalo. Opet s druge strane bilo bi bezobrazno od nas da sada u ovoj pandemiji, a ne virujen da su ljudi držali zatvoreno jer su htjeli, jednostavno nije im se isplatilo otvorit, da mi sada idemo nekom silom i da im uklanjamo objekte. Mi ćemo tražit bar naše gradsko redarstvo od sviju, a i Makarski komunalac da se taj prostor održava čistim i van sezone i to će biti nekakavi zadatak za ovu čitavu zimu da bude bolja bar nego što je bila prošla.

**Zamjenik gradonačelnika Grada Makarske Dražen Nemčić** odgovara na postavljeno pitanje:

1. Znači Grad Makarska je još u 2019. godini napravio projekt sanacije kompletne Marinete zajedno sa sanacijom oštećenoga dijela velikog mula i dogovoreno je bilo sa Lučkom upravom da će oni financirat izgradnju. Uz to je napravljen i projekt pojačavanja ormarića energije, znači električne struje iz kojih se napajaju brodovi te produžetak tih ormarića sve do korijena lukobrana. Bilo je dogovoreno da će počet radovi 1.10. ove godine, pokrenut je postupak izrade dokumentacije za javnu nabavu od strane Lučke uprave i onda je došla korona pandemija. Normalno, logično, ravnatelj zajedno sa svojim Vijećem je odlučio daće sve ove projekte koji su bili planirani trenutno stopirati i da će ići završavati one koji su započeti, tako da evo imam obećanje da će projekt bit planiran za proračun 2021. godine. Znači projekt je gotov spreman i ja očekujem ne da će bit možda početkom godine početi radovi jer radovi traju negdje od 5 do 6 mjeseci tako da možda eventualno krajem sljedeće godine da bi 01.10. počeli, nerealno bi bilo očekivati da se ne dogodi nešto neplanirano ušlo bi u sezonu, raskopana riva, ne bi to baš izgledalo dobro. Tako da projekt je spreman, obećanje postoji i vjerujem da će ga ispuniti tako da se nadam da ćemo za 2020. godinu imati saniranu i Marinetu. Inzistirat ćemo na ugovoru da se to ispoštuje, uostalom to će i prikazati kroz proračun kada bude se radio za 2021. godinu.

**Vijećnik Sretan Glavičić** postavlja pitanja:

Nastavno na moje zadnje, nastavno na zadnju sjednicu Gradskoga vijeća od 10. 7. i moje pitanje o nepoštivanju Odluke o dozvoljenom vremenu radova u turističkoj sezoni i vaš odgovor i tada konstataciju da će svi radovi biti gotovi kroz idući tjedan što smo svi svjedoci da to nije bilo lako već se radilo na pojedinim gradilištima kroz cijelu sezonu. Tada ste na moje pitanje odgovorili citirat ću vas: „poslati ću vam odmah naredni tjedan vama točan podatak koliko puta su naši gradski redari reagirali ili koliko je rješenja o obustavi napisano“. Kako i sami znate od onda bez obzira što je prošlo naredni tjedan, prošlo je narednih tjedana toliko da ste vi kao gradonačelnik Makarske stigli čak i do Sabora, a obećane podatke nismo još dobili. I dalje očekujemo informacije o upravnim postupcima i naplaćenim kaznama o nepoštivanju Odluke o dozvoljenom vremenu radova u turističkoj sezoni.

1. Već kad smo kod ovoga kod dužine nedovršenih radova moje pitanje je što je sa križanjem Zagrebačke i Istarske ulice, hvaljenog projekta sa vaše strane koji se pokazuje kao veliki promašaj kako u prometnom smislu kao nove kritične prometne točke u našem gradu tako i kod padalina koje su se pokazale kod zadnje ne baš jake kiše gdje su fekalije izlazile iz postojećih šahta novih koje su kretale novim pravcem prema moru sa druge strane. Prije smo imali problem samo prema Biokovci sad imamo prema hotelu Dalmaciji. Od napuštanja radnika sa gradilišta stanje je nepromijenjeno, neuredno je, odnosno tužno je za vidjeti. Primjećuje se usred raskrižja gdje su bile palme i zelenilo jedan podest pa me interesira kakva će se tu instalacija postaviti, po čijem rješenju i po kojoj cijeni, te na kojim gradskim tijelima ste donijeli tu odluku. Da li je istina da čekate statuu kobca iz jedne prekooceanske zemlje koju namjeravate tu postaviti kako već kruži priča među žiteljima Zelenke.
2. Moje drugo pitanje, isto je nastavno na prošlu sjednicu Gradskoga vijeća kad ste ovdje nama i javnosti kao gradonačelnik i predsjednik Turističke zajednice odbili dati odgovor na moje vijećničko pitanje oko funkcioniranja, zakonitosti, stručnosti i transparentnosti rada Turističke zajednice. Da vas podsjetim tada ste rekli da kao predsjednik Turističke zajednice i Turističkog vijeća niste odgovorni za poslovanje, odnosno evidentno negativno poslovanje i povećanje godišnjeg proračuna višestruko od usvojenoga plana kojega ste vi kao predsjednik i član Turističkoga vijeća donijeli i odobrili. Kako smo svi upoznati po tom pitanju niste donijeli nikakve zaključke na Turističkome vijeću niti su poduzete mjere prema odgovornim osobama ili ste napravili plan izlaska iz nastale financijske situacije. Jedino što je napravljeno to je da ispuštaju kako onda tako danas zaposlenici Ureda kojima su umanjene značajno plaće i to njima koji ne snose nikakvu odgovornost za tako loše negativno poslovanje. Kako se nigdje ne može naći službeni zapisi sa sjednica Turističkoga vijeća zadnjih par, a posebno ne ove koja se desila prije desetak dana, a u skladu sa svim sada navedenim i vašim odgovorom na prošloj sjednici Gradskoga vijeća interesira me i molim da nas informirate sa zaključcima sa te zadnje sjednice sa Turističkoga vijeća. Po informacijama sa kojima raspolažem, od pojedinih članova Turističkoga vijeća, nije prošao rebalans financijskoga plana Turističke zajednice za 2020. godinu i plan rada kojega je predložila direktorica Ureda. Ako je to tako zašto ste odbili prijedlog rebalansa? Je li zato što je loš, odnosno manjkav, netransparentan, nestručan ili zbog discipliniranja direktorice ujedno naše kolegice gradske vijećnice i njene prevažne ruke? Također tražim informaciju koliko je Turistička zajednica dužna Gradu po osnovi zakonskih obaveza prema lokalnoj zajednici i najma kancelarijskoga prostora na Sportskom centru i kako se planira taj dug riješiti?
3. I konačno treće pitanje vezano, ne ono je bila konstatacija zamjeniče, molim vas zadržite, uzmite zraka, konstatacija je bila na ono što se desilo na prošloj sjednici što mi niste dali odgovor, to su bili. Dva pitanja su. Jedno je pitanje šta je sa izvještajem Turističke zajednice i rebalansom, odnosno šta je s dugovima, to se veziva. Treće pitanje je vrlo brzo, vrlo lagano, to ćete vrlo lako odgovorit, uopće ne sumnjam. Vezano je za izmještanje Napoleonovog spomenika i izgradnju ugibališta za autobuse gdje ćete na taj način riješiti tu kritično stanje na tom tako opterećenome raskrsnici. Zanima me koji će se autobusi smjeti zaustavljati i vršiti ukrcaj i iskrcaj putnika obzirom da prema zakonu o prijevozu u cestovnom prometu te srodnim propisima prijevoznicima u međužupanijskom linijskom prijevozu kakav vrši Promet Makarska i slična prijevozna poduzeća nije dopušteno zaustavljanje osim na predviđenim mjestima, a u Makarskoj je to autobusni kolodvor. Da se razumijemo odmah, mi, ja osobno i SDP nije protiv investicija i respektiramo činjenicu da je od 1.600.000,00 kuna Grad Makarska će izdvojiti otprilike 1/3 sredstava što je dosta dobar rezultat, odnosno 500.000,00 kuna dok se ostatak odnosi na bespovratna sredstva. Ali želimo da se ovdje na Gradskom vijeću radi građana javno definira čemu i kome će služiti ugibalište za autobuse na tom dijelu, samim tim što znamo da je raskršće preopterećeno preko cijele godine, a naročito u ljetnoj sezoni gdje su višekilometarske kolone i sa takvim jednim novim punktom ćemo samo otežati tu situaciju gdje ćemo doć u mogućnost da će nam se tamo desiti nešto što nitko od nas ne želi.

**Gradonačelnik Grada Makarske Jure Brkan** odgovara na postavljena pitanja:

1. Evo nismo se dugo vidili, ja sam mislio barem da će SDP biti malo kreativniji, ali izgleda SDP grada Makarske isto kao SDP Republike Hrvatske ima je drugih briga i evo sada dobivam u biti pitanja pročitana iz zapisnika sa prošle sjednice tako da ću vam brzo i odgovoriti. Pitali ste me kad će bit gotovi radovi u sezoni ja sam vam bio odgovorio, evo čitam iz zapisnika: „evo danas Grad Makarska ima aktivna 3 gradilišta. Ja se nadam idući tjedan da će biti i završena. Što se tiče ostalih gradilišta u gradu i kako kažete bagera i betonaže poslat ću vam odmah naredni tjedan vama točan podatak koliko puta su naši gradski redari reagirali“. Ako nisam odgovorio, ja se ispričavam. Nisam ja mislio pod fizičkim pojmom da ću ja vama poslat, imaju moje gradske službe, žao mi je i u njihovo ime se ispričavam što vam nisu dali taj odgovor jer vi svakako zaslužujete takav odgovor.
2. Isto tako ćemo se ponovit ove Turističke zajednice i moga odgovora sa prošle sjednice vama, evo čitam: „ ja sam predsjednik Turističke zajednice koji zastupa i predstavlja Turističku zajednicu. Ja ne moram odgovarat na vaša pitanja i sva pitanja koja imate vezano za Turističku zajednicu, uputite ih Turističkoj zajednici i dobit ćete odgovor“. Ja vam sada ponavljam to isto, šta imate pitat Turističke zajednice pitajte u Turističkoj zajednici, a što se tiče duga prema Gradu ja ću vam odgovoriti iz Odjela za financije i proračun Grada Makarske jer vi imate pravo na takav odgovor da li je Turistička zajednica dužna šta Gradu Makarskoj i koliko taj dug iznosi, to ćete dobiti odgovor.
3. Što se tiče pitanja križanja Vukovarske, Zagrebačke ulice i Puta Požara isto je bilo dio ovoga pitanja. Mi smo prvu fazu te ulice izveli. Mi smo u prvoj fazi po građevinskoj dozvoli izveli sve dijelove radova, a sad ostatak i zbog čega je nismo još, šta planiramo dalje reći će vam moj zamjenik gospodin Joze Vranješ, a isto tako bih ga zamolio neka odgovori na pitanje za križanje D8 i Ulice Rossetto degli Abruzzi, tj. ublažavanje opasnog mjesta i premještanje Napoleonovog spomenika.

**Predsjednik Gradskog vijeća Grada Makarske Marko Ožić-Bebek** odgovara na pitanje:

1. Očigledno naše službe ne dobivaju zapisnike sa ove sjednice. Ako to nije tako, dajte uvedite tu praksu ako ne slušaju ili rade onda bi trebali dobit zapisnik sa sjednice i postupat po tom zapisniku, a ne da razmišljamo mi je li. Zato sam ja sad intervenirao. Znači sve zapisnike sa sjednice svakoj službi dostavit nek pročitaju zapis sa sjednice, ako imaju kakvih pitanja nek odgovaraju i dostave onome kome trebaju.

**Zamjenik gradonačelnika Grada Makarske Joze Vranješ** odgovara na postavljena pitanja:

1. Zahvaljujem se gospodinu Glaviću na pitanju, pardon Glavičiću. Dakle vezano za pitanja koja ste postavili za križanje Istarske, Zagrebačke, D8 i Put Požara mi sve ugovore koje provedemo po postupku javne nabave i sklopimo uvijek imamo jednu točku, odnosno jedan članak ugovora gdje se izvođač može pozvati na višu silu. I izvođač se pozvao na višu silu, a to je ova korona kriza i tražio je da ne može izorganizirat gradilište kako bi završio gradilište u ugovorenim rokovima i gospoda iz javne nabave, odnosno gospodin koji to vodi u Gradu Makarskoj upozorio nas je da takvo opravdanje moramo prihvatiti kao opravdano. Prihvatili smo ga i zato su se radovi na tom gradilištu odužili. Iznenađuje me da se gospodin Glavičić profilirao u prometnog stručnjaka s obzirom da u njihovom klubu imamo prometnih stručnjaka pa sam ja očekivao pitanje možda od tih osoba, ali dobro dužnost je odgovorit pa ćemo odgovorit. Dakle za križanje postoji građevinska dozvola. Vi ste ovdje istakli da smo mi napravili još jednu kritičniju točku, a moj odgovor je na to koliko prometnih nezgoda se dogodilo na tom križanju od kada je ono privremeno pušteno u rad, niti jedno, niti jedna prometna nezgoda. Dakle ne možemo govorit da smo prometno rješenje pogoršali ili stvorili kritičnu točku, već smo ga uredili po propisima po građevinskoj dozvoli onako kako nalaže struka. I protočnost samog križanja nije se smanjila, to smo svi mi vidjeli za vrijeme ove turističke sezone, ono je sada jasno za sve i kao takvo je privremeno pušteno u rad. Ja sam pribavio izmjenu i dopunu građevinske dozvole za to križanje po uvjetima Hrvatskih cesta i predao sam dokumentaciju za provedbu postupka javne nabave za svjetlosnu prometnu signalizaciju, odnosno za semafore, a cijelo križanje je pripremljeno za semaforizaciju i to sve prema uvjetima Hrvatskih cesta. Ako ste se profilirali u prometnog stručnjaka, a izgleda da jeste dobro bi bilo da pročitate zapisnik inspektora prometa iz Ministarstva prometa koji je izvršio očevid i koji je utvrdio da je križanje izvedeno po propisu i po građevinskoj dozvoli. Isto tako su inspektori iz Ministarstva unutarnjih poslova proveli očevid na terenu i utvrdili da je sve izvedeno sukladno propisima i sukladno građevinskoj dozvoli. Što se tiče oborinske odvodnje na samom križanju o tome ne možemo razgovarati jer križanje nije privedeno kraju, dakle ostaje nam druga, odnosno nastavak ovih radova za koje smo dobili suglasnost Hrvatskih cesta koji će se raditi od 12. 10. do 31. 10. A što se tiče oborinske odvodnje na samom križanju jasno je da moramo riješiti Zagrebačku ulicu i Ulicu Put Požara. Pripremljena je javna nabava, bit će uskoro objavljena i onda možemo razgovarati o oborinskoj odvodnji na samome križanju.
2. Uputili ste pitanje vezano za izmještanje Napoleonovog spomenika i tko se smije zaustavljati na tome križanju. Ovdje trebamo pojasniti da za taj projekt imamo pravomoćnu građevinsku dozvolu i pravomoćnu lokacijsku dozvolu, ostvarili smo bespovratna sredstva kao i za ovo križanje o kojem sam govorio prije. I taj projekt ima 2 segmenta. Prvi segment je uređenje, odnosno bolje planiranje uređenja prometa, pješačkih tokova, formiranje parka, javnog zelenila i rekonstrukcija pothodnika koji je u katastrofalnom stanju, to je jedan segment projekta. Drugi segment je izmještanje Napoleonovog spomenika, kako bi se ovaj prvi mogao realizirati, a on uključuje turističku i kulturološku valorizaciju Napoleonovog spomenika. Jedinog spomenika u zapadnom dijelu grada, jedinog spomenika u koji se dosad nije dirnulo, a drugi su se obnavljali, kako bi turistima i građanima ispričali povijest Napoleona na ovim prostorima. Tko se smije zaustavljati na tom ugibalištu pitali ste je li to smiju prijevoznici koji prevoze nekakve županijske, međugradske linije itd. Pa oni koji upravljaju autobusima trebali bi poznavat prometne propise gdje se smiju zaustavljati. Grad Makarska je dužan izgraditi infrastrukturu, ali u ovom slučaju prometnu infrastrukturu koja se izgradi i njeno korištenje zasigurno da treba kontrolirati Ministarstvo unutarnjih poslova i prometni inspektori i neke druge službe koje su ovlaštene postupati na državnim cestama i drugim nerazvrstanim cestama.
3. Još sam zaboravio odgovoriti na pitanje za ovo križanje Istarske i Zagrebačke, D8 i Put Požara. Pitali ste je li planiran spomenik na tom križanju? U projektnoj dokumentaciji jasno piše, za koju je dobivena građevinska dozvola, da je planiran spomenik. Koji spomenik? Bit će onaj spomenik za kojeg se odluči ovo Gradsko vijeće, taj će spomenik biti. Vrlo jednostavno. Evo mislim da sam dao dosta informacija vezano za ova dva projekta i još bih naglasio da su jedan i drugi projekt sufinancirani kroz program Ministarstva unutarnjih poslova kao kritične točke u prometu u gradu Makarskoj i to prema službenim statistikama, a ne prema nagađanjima ulice, jer o tome MUP vodi službene statistike i kao takve uvrštene su u program sanacije opasnih mjesta uz sufinanciranje 70 %.

**Vijećnik Sretan Glavičić** komentira odgovore:

1. U skladu sa odgovorom poštovanoga dogradonačelnika, volontera Roščića, pardon nije Roščić, ovdje, ali nema veze Vranješa, izgleda mi kad vi docirate ovdje, dajete obrazloženje, da je med i mlijeko u prostoru i na našim cestama, međutim svi svjedoci smo da to nije tako. A i po vašemu nastupu koji je priložen vašemu karakteru što je simpatično, meni osobno, ispada da ste vi profesionalac, a da je gradonačelnik volonter u ovome Gradu jer ste genijalac s obzirom da vaše vrijeme koje provodite u Vodovodu da možete obnašati i ove sve ostale dužnosti za vrijeme marende koja je u Vodovodu pa vi sve to drugo stignete. Međutim na nijedno moje pitanje niste odgovorili. Idem redom, prvo pitanje je bilo kakvu ćete na tom križanju Zagrebačke i Istarske instalaciju postaviti, po čijem idejnom rješenju i po kojoj cijeni, te na kojim gradskim tijelima ste donijeli tu odluku? Vi već to znate šta ćete, je li tako, samo još niste to provukli.
2. Dalje sam postavio pitanje ako ste odbili na Turističkome vijeću, gradonačelniče, a vi ste predsjednik Turističkoga vijeća i Skupštine turističke, a tijela Turističke zajednice su Skupština, Turističko vijeće, predsjednik i direktor, ne možete se oprat ni sapunom ni lugom da nemate odgovornost i da niste vi koji kreirate politiku, a direktor je taj koji samo provodi određene odluke. Znači ako je tako niste mi odgovorili zašto ste odbili prijedlog rebalansa, zato što je loš, odnosno manjkav, odnosno netransparentan i nestručan, itd. Znači to je bilo drugo pitanje, nije odgovoreno.
3. I treće je bilo kome će služiti ta ugibališta? Da li je to napravljeno samo kao vaše obećanje prema glasačima Zelenke da će se tu autobusi koji inače nemaju gdje parkirati na Zelenci, ja pozdravljam tu vašu ideju da im omogućite prostor da se doli turistički autobusi parkiraju i da onda se gosti disperziraju gore, to je ok, ali ne trebate to skrivati pod krinkom rješavanja prometnoga problema na toj raskrsnici jer to nije to. Samim stavljanjem tog novog prostora na ono mjesto ugibališta za autobuse desit će se to da će se povećati frekvencija i vozila i ljudi na tom mjestu i to će biti još veći haos u prostoru nego što je danas.

**Gradonačelnik Grada Makarske Jure Brkan** odgovara na komentar odgovora:

1. Evo, žao mi je, uopće što moram reagirat jer izražavanje zadovoljstva ili nezadovoljstva odgovorom zna se kako se govori, ovo je sada bilo lamentiranje i navođenje raznih opet neistina. Ne znam o čemu vi govorite što se tiče autobusa, Zelenke i obećanja. Di ste to čuli, ja bar nisam čuo, a kamoli da sam dao neko obećanje. Radimo, povećavamo sigurnost prometa u našemu gradu i to je ja mislim odgovornost bila i svake bivše administracije prije nas. Volio bih da su svi radili ovoliko mi ne bi imali sad problema ne bi imali šta radit. Ali ono kad je lipo ovako kad se vrlo dobro zna provest čitav radni dan ili čitav mandat bez da se uradi išta onda vi sada prigovarate dogradonačelniku volonteru koji uz svoj redovan posal i odlično i dobro radi u svojoj struci, a to su ovi tehnički predmeti, i kao što sami građani vide vrlo dobro svaki posao koji smo napravili je kvalitetan i dobar i na ponos našem gradu i na korist našim građanima. Mislim meni je to malo, evo kad ste vi počeli moram i ja.
2. Kao što sam rekao Turističku zajednicu odgovore vam davat neću. Imate tijela tamo koja pitate, a ovo sve drugo su samo insinuacije ništa drugo.

**Vijećnik Tonći Bilić** postavlja pitanje:

1. Imam jedno, nadam se lagano pitanje, koje će gradonačelnik, nadam se odmah i odgovoriti. Ponukan brojnim upitima naših sugrađana zamolili su me da se javno i glasno na Gradskom vijeću kroz vijećnička pitanja odgovori na sljedeće pitanje. Na predjelu Dugiša koje je bilo nekad sportsko-rekreativna zona, a prenamijenjena je u komunalnu zonu, znači di je Lidl, Uljara, Amfora, itd., vide se brojni građevinski radovi i pitanje glasi koliko je građevinskih dozvola i za koje objekte tamo izdato, i s obzirom da je komunalna zona ne bi smjelo se graditi zgrade sa stanovima, koliko će jedinica, znači jedinica, biti tamo napravljeno?

**Gradonačelnik Grada Makarske Jure Brkan** odgovara na postavljeno pitanje:

1. Evo nažalost, neću vam moć tako lako odgovorit. Kažete da je prenamijenjeno iz sportsko-rekracijske u komunalnu zonu. U mom mandatu nije, pa nekad davno prije, ja nemam pojma ni kad je davno to prije bilo. Znači u startu vam ne mogu odgovorit kad se to davno nekad prije prenamijenilo i koji su uvjeti gradnje u tome, nisam stručan po tom pitanju ima tu puno stručnijih što se tiče građevine. Ja ću vam ovo pismeno odgovoriti, evo znači ponovno molim predstojnicu da ovo upamti da pitanje postavi odjelu i da napismeno kaže kada je prenamijenjeno iz sportsko-rekreacijske u komunalnu, koliko je dozvola izdano. U kojem periodu? U mom mandatu dozvola ili inače? Zadnje četiri godine, u mom mandatu. Koliko je dozvola tamo izdano i koliko će bit građevina i koliki je kapacitet tamo koji je odobren. Ja stvarno ne znam o tome koliko, šta, ni koliko zakon uopće dopušta.

**Vijećnik Tonći Bilić** komentira odgovor:

1. Zahvaljujem na odgovoru, međutim ja nisam pitao kad je prenamijenjeno. Prenamijenjeno je 2009. godine izmjenama i dopunama Prostornoga plana Grada Makarske. samo sam postavio pitanje na tom prostoru koliko je podnijetih zahtjeva i koliko je građevinskih dozvola izdato za koje namjene.

**Vijećnica Jagoda Martić** postavlja pitanja:

1. Odnosi se na problematiku groblja u Velikom Brdu. Tamo je 159 ljudi kupilo grobnice po cijeni, čini mi se oko 35.000,00 kuna po grobnom mjestu. Taj iznos su po ugovoru bili obavezni uplatiti do 11. mjeseca 2018. godine jer bi u protivnom ostali bez prava kupnje. Znači evo još malo pa će se navršit 2 godine da su ljudi uredno platili, a groblje još nije završeno u skladu sa projektom na temelju kojeg su i određene cijene pojedine grobnice. Pa tako još nije napravljena mrtvačnica, sala za ispraćaj, nisu napravljene, ja postavljam pitanje ako nešto krivo kažem vi ćete me tu ispravit, govorim onako kako sam informaciju dobila jer nisam jedna od korisnika, odnosno nisam ja osobno uplaćivala pa možda neku informaciju imam i krivu, vi ćete onda to i ispravit. Znači nije napravljena mrtvačnica, sala za ispraćaj, nisu napravljene 4 grobnice za urne, u starom dijelu groblja nije napravljena rasvjeta, to je onaj gornji dio groblja, u grobnicama se sakuplja voda jer ploče nisu izvedene kako treba. I da ne nabrajam dalje pitam vas zbog čega se taj projekt ne privede kraju sukladno projektu i što možete poručiti svima onima koji su svoje obaveze sukladno potpisanom ugovoru uredno ispoštovali, a još uvijek nisu dobili ono što su platili?
2. U Izvješću o radu gradonačelnika za prvih 6 mjeseci ove godine piše da je tužba Merkura 5 d.o.o. i Jujnovića d.o.o. vezana za dokazivanje prava vlasništva nad zgradom Merkura 5, odnosno bivše Metalplastike, odbijena u cijelosti. E sad da li to znači da je pravna trakavica oko dokazivanja vlasništva konačno gotova i ako je tako odnosno ako je Grad sada siguran da je to njegovo vlasništvo što u budućnosti planirate s tim prostorom?
3. Vezano je opet za problematiku Doma zdravlja, ja evo nikako da se odmaknem od toga i bit ću sretna kad prestanem postavljat pitanja vezana za Dom zdravlja jer onda to znači da ćemo doći koliko toliko u normalu. Imali smo prilike pročitati da prijeti opasnost da se TIM 2 Hitne pomoći ukine, i ne trebam niti govoriti što bi onda to značilo za stanovnike Makarske i Makarskog primorja, pa vas molim da mi kažete po vašim saznanjima da li će se to uspjet riješit na zadovoljstvo svih nas? I da li ima nekih pomaka, o tome smo isto pričali ja mislim na prošloj ili pretprošloj sjednici Gradskoga vijeća, vezano za slanje uzoraka krvi na specijalističke preglede u Split, pa smo i tada konstatirali koliko bi to bio značajan pomak i značajna olakšica za naše sugrađane. Znači da li po tom pitanju ima nekakvih pomaka? I prije nekih možda 15 dana sam bila na našem rendgenu, odnosno išla sam obavit mamografski pregled u sklopu onog nacionalnog programa ranog otkrivanja raka dojke, tada sam vidjela da ultrazvuk uredno radi, što me veselilo, međutim isto tako sam čula bilo je ljudi koji su se došli zapisat na rendgen zbog potrebe odlazaka na operacije i nekih drugih razloga. Tada je gospođa koja obavlja snimanja rekla da će bit na godišnjem i da se u tom periodu ništa neće moć radit i sada zaista rendgen ne radi. Što ne trebam govoriti kakav je to problem i inače, a pogotovo sad kad ulazimo u sezonu gripe, uz to nam je još tu prisutan i COVID itd. I mislim da nije dobro i da se ne može dozvolit da rendgen, naravno da djelatnici moraju iskoristit svoj godišnji odmor, ali se ne može dogodit da zbog korištenja godišnjeg odmora prestane s radom rendgen. Znam da smo još prije upozoravali, govorili o tome kako bi bilo upravo iz tih razloga, a i zbog veće protočnosti snimanja na rendgenu, bilo dobro da se zaposli još jedan inženjer radiologije ali ako ga već i nemamo onda mislim da bi uprava Doma zdravlja trebala o ovome vodit računa i onda poslat nekoga na zamjenu tako da se godišnji odmori mogu koristit, a da isto tako sam rendgen radi.

**Gradonačelnik Grada Makarske Jure Brkan** odgovara na postavljena pitanja:

1. Što se tiče Merkura 5, da koliko ja znam, mislim, dobili smo on je uložio žalbu, koliko ja znam suprotstavljenu stranu, ali su vrlo mali izgledi da se to usvoji. A ono što namjeravamo? U biti da nije ovaka godina kava je, di sam se malo zbog korone upuštao u neke nove projekte, mi namjeravamo to preurediti u jedan vid kulturnoga centra. Normalno naručit projekt, napravit projekt, iskoristiti prostor maksimalno koliko je moguće, doći do dozvole ako budu potrebne i onda iznaći sredstva da to uspješno i završimo. Nami je drago da je sudska parnica okončana i da smo u biti sud potvrdio ono što smo mi svi tvrdili da je tako, uostalom bili smo i svjedoci da je stara upravna zgrada Metalplastike gradska. Meni je drago da je to tako ispalo i vjerujem da ćemo to u skoro vrijeme i uspjeti završit.
2. Što se tiče Doma zdravlja. Doma zdravlja je meni dovde. Evo govorite o rendgenu. Naši doktori gospodin Jerković i gospođa Franić uspješno rade ultrazvuk i Grad Makarska ih plaća, ovdje našom zajedničkom odlukom mi njih plaćamo. Ne plaćamo mi njima da bi oni zaradili jer oni taj novac mogu zaraditi u svakoj fatureti u privatnoj klinici daleko više od onoga što mi njima dajemo. Nego oni radu što žive u ovome gradu i vole taj grad. Imamo sreću da imamo takve dobre doktore. Sam doktor Jerković je 300 pacijenata već odradio od kada Grad Makarska pruža tu uslugu. I onda imamo moment da žena ide na rendgenu na godišnji i da je rendgen zatvoren, pa im treba to, pa ja nađem ženu školovanu, obučenu, pa je pošaljem tamo na razgovor u kadrovsku pa onda ženu potraju ča, bukvalno tako. Ja ne mogu njima pisat smjene kad će tko radit, to nije moj posao. Ali ja to javno više, ja nemam šta krit, Dom zdravlja Splitsko-dalmatinske županije koliko god u jednom segmentu vrhunski odradi posal, pogledajte nove hemodijalize, toliko u drugome momentu podbaci, ono ajme meni. Ali lobijem koliko mogu ispravljam te krive Drine koliko mogu. U biti mi ovdje zajednički i sami znate koliko smo uložili u zdravstvenu zaštitu u našem Domu zdravlja. I tu dolazimo do tima prve pomoći, Hitne pomoći. Znači jedan tim taj T2 košta čini mi se 1.860.000,00, Grad Makarska od tih 1.860.000,00 daje 500.000,00, Županija daje 300.000,00 i dogovor pred županom, obećanje dato ispred župana ostalih 5 jedinica lokalne samouprave na Makarskoj rivijeri, govorim o općinama Brela, Općina Baška Voda, Općina Tučepi, Općina Podgora i Općina Gradac je bilo da će svaki od njih dati još po 100.000,00, ostatak ovaj od 600.000,00 daje HZZO. Od njih 5 općina jedini koji je potpisa ugovor sa Županijom u biti je Općina Brela, međutim nitko od njih nije isplatio još ni kune. Ja im naredit ne mogu, obećali jesu, usluge su koristili isto kao i građani Grada Makarske. Sa županom sam u kontaktu, župan kaže da će on naći način da se taj dogovor ispoštuje. Tim T2 i sada još je tu sredstvima županijskim. Ali ovo je živa istina ja sam svjedok volio bih da, Županija, odnosno župan zna što treba radit da se to ispoštuje jer njihovi građani koriste Dom zdravlja u Makarskoj isto ko i građani grada Makarske. Meni nije mrsko ulagat, dobio sam sada zahtjev županijskog Doma zdravlja ponovno i za uređenje druge pedijatrijske ordinacije koje ću donit ovdje pred vas proračun za iduću godinu, vjerujem da ćemo ga zajednički podržat. Ali napominjem sve te usluge koriste i građani Makarske rivijere, drugih općina, a ne samo Grada Makarske i ja bih volio da su oni nečim sudjelovali. Dobili smo zahtjev Hrvatskog zavoda za javno zdravstvo epidemiološke službe da postavimo kontenjer za COVID sada za zimski period da ne bi bio onaj šator. I to ćemo se odazvat, ali napominjem svi koristu sa Rivijere, a Grad Makarska sve plaća, nažalost tako je, a to bi volio da cijenu i u Doma zdravlja Splitsko-dalmatinske županije pa bar ove kadrovske probleme di nije problem nedostatka kadra nego organizacije da to uredu sami, a da se ne moramo mi petljat u to.

**Zamjenik gradonačelnika Grada Makarske Joze Vranješ** odgovara na postavljeno pitanje:

1. Dakle što se tiče groblja u Velikom Brdu ono je realizirano kroz više faza. Prvu fazu, odnosno javnu nabavu za prvu fazu bila je provedena za vrijeme bivšeg gradonačelnika gospodina Tonća Bilića, uvaženog vijećnika, a mi smo dosad realizirali tri faze. Prva faza su su bili zemljani i armirano-betonski radovi, druga faza je bilo uređenje pješačkih površina, oborinska odvodnja i rasvjeta i treća faza uređenje hortikulture. Kada smo raspisivali javnu nabavu, mi smo tada radili projekt mrtvačnice u Velikom Brdu za koji naravno treba ishodovat građevinsku dozvolu i mi smo ishodovali građevinsku dozvolu za mrtvačnicu u Velikom Brdu. Međutim s obzirom na situaciju sa korona krizom i s obzirom na činjenicu da prihodi od ubiranja naknade za korištenje grobnih mjesta u Velikom Brdu predstavljaju opće prihode gradonačelnik i ja donijeli smo odluku, ajmo ipak neko vrijeme sačekat do izgradnje te mrtvačnice da vidimo kako će proći ova turistička sezona i kakvi će bit financijski rezultati Grada. Tako da bih ja to nazvao odgovornim ponašanjem i planiranjem proračuna bez obzira što smo za to predvidjeli financijska sredstva, ali naravno u ovoj krizi nismo mogli predvidjeti koji će naš financijski rezultat bit na kraju turističke sezone. Prije 10-ak dana smo opet razgovarali na tu temu jer držim da to moramo realizirat do kraja i donijeli smo odluku da ćemo ić u javnu nabavu za izgradnju mrtvačnice, dakle imamo građevinsku dozvolu pravomoćnu, pripremljene troškovnike za javnu nabavu koji su poslani u službu javne nabave i poredali smo projekte po važnosti i doći će na red javna nabava za mrtvačnicu. Puno puta obađem projekte koji se realiziraju i imao sam primjedbu na projekt groblja u Velikom Brdu s obzirom da smo mi groblje u Velikom Brdu predali na upravljanje Makarskom komunalcu. Jednom prilikom, jednu nedjelju sam slučajno obašao to groblje i bio sam jako ljut i srdit s obzirom na situaciju da se ta hortikultura ne zapustila nego u nekom dijelu je u katastrofalnom stanju i propala, a kada smo predavali groblje u Velikom Brdu sačinili smo zapisnik o primopredaji na kojem sam ja inzistirao i to dva mjeseca nakon izvedenih radova, ponudio sam i uslugu gospodina, bez naknade, koji je radio navodnjavanje u Velikom Brdu da će se u svakom trenutku javiti i podučit djelatnike Makarskog komunalca kako tu ne bi zatajili i kako se to ne bi desilo. Ali evo ja nemam šta kriti to se desilo, odgovornost je isključivo na Makarskom komunalcu, pozvao sam ih na odgovornost i dogovorili smo se da ćemo po završetku turističke sezone i kada se ostvare uvjeti za sadnju nove hortikulture sanirati to u Velikom Brdu isključivo Makarski komunalac jer držim da je Grad svoj posao odradio profesionalno. Što se tiče 4 mjesta za urne koji su bili predviđeni projektom groblja u Velikom Brdu od toga smo odustali zato što je interes za kupnjom, odnosno uzimanjem za korištenje takvih mjesta bio izrazito mal i mi imamo mjesta za urne na Gradskom groblju Sv. Križa u Makarskoj. Djelomično su zauzete, velik broj mjesta je slobodan i jasno da bi financijski rasteretili projekt donijeli smo odluku da to nećemo raditi. Jasno mjesto za izgradnju ta 4 mjesta za urne postoji tako da ukoliko se pokaže potreba, Grad Makarska može to uvijek realizirati. Što se tiče plavljenja pojedinih grobnica građani su po završetku prve faze imali određene primjedbe, odnosno korisnici grobnih mjesta, mi smo na to reagirali, reagirao je i izvođač, nadzor, imali smo ovlaštenog nadzora, tako da je taj problem koliko je meni poznato riješen. Nakon naših intervencija nisam zaprimao nekakve dodatne primjedbe građana da to treba sanirati, ali ako treba jasno je da će Grad svoju obvezu ispuniti. Dakle što se tiče mrtvačnice ja istini za volju na nekoj od prošlih sjednica Gradskog vijeća rekao sam da ćemo graditi u Velikom Brdu, ali tada su bili nepoznati uvjeti ove korona krize, taj projekt smo privremeno stavili po strani, a sada ćemo provest javnu nabavu i izgradit ćemo mrtvačnicu po građevinskoj dozvoli i uredit zidove, ulaznu kapiju, itd.

**Vijećnica Jagoda Martić** komentira odgovore:

1. Evo najprije se zahvaljujem gospodinu Vranješu na opširnom odgovoru, mislim da će svi oni koji su kupili grobnice u Velikom Brdu bit zadovoljni sa ovakvim pojašnjenjem. Nadam se da će se i taj problem plavljenja grobnica ako nije riješen onda isto tako možemo pozvat sve one koji imaju problem da se jave Gradu i držimo za obećanje da će to onda Grad i sanirat. Vjerujem i nadam se i volila bi da se zaista to groblje konačno privede kraju jer mislim da smo svi svjedoci koliko je ono na neki način mukotrpno nastajalo, koliko je trebalo uopće dok su se riješili imovinsko-pravni odnosi a koliko je s druge strane Veliko Brdo sad kao dio Grada Makarske naraslo i mislim da to njihovim stanovnicima koji tamo žive puno znači.
2. Što se tiče odgovora gospodina gradonačelnika veseli me vaš odgovor vezano za Merkur 5, odnosno za plan namjene i mislim da će to bit dobro zapravo što se tiče kulturnog života grada Makarske itekako jedan dobrodošao projekt.
3. Što se tiče Doma zdravlja jasno je i meni da vam je već puna kapa toga, ali to je nažalost problematika koja nas muči i koja evo ono što sam jednom prilikom rekla napravimo jedan korak naprijed, a iza toga slijede dva unazad. Suradnja i sudjelovanje okolnih općina sa područja Makarske rivijere nije to samo po pitanju Doma zdravlja nego se oni po svim pitanjima prave Englezi, njih se to ne tiče, a s druge strane uredno koriste sve ono što u gradu Makarskoj imaju. I još možda evo rekli ste za naše mlade doktore koji rade ultrazvuk, kad sam bila tamo rekla sam da sam vidjela, bilo je dosta ljudi i to uredno ide nitko ne čeka nego onako kako su bili pozvani se i naručuju. A prije izvjesnog vremena sam bila prisutna kad je upravo doktor Jerković, netko ga je pitao zbog čega to radi, mislim kako mu se sad pored njegovog redovnog posla, a onda je baš onako od srca rekao zbog toga što je ovo njegov grad i ima nekakvu potrebu i želju vratit nešto tom gradu. I to je nešto što pogotovo u današnje vrijeme itekako veseli i daje nam nekakav optimizam kad to čujemo, takvu konstataciju od mladih ljudi.

**Vijećnica Katarina Vidak Ćudina** postavlja pitanja:

1. Moje prvo pitanje odnosi se na sufinanciranje školske marende za učenike osnovnih škola. Naime zadnje dvije godine sufinanciranje školske marende ostvareno je kroz projekt „Marendajmo zajedno“, osiguranje prehrane za djecu od rizika u siromaštvu sufinanciran je sredstvima Fonda europske pomoći u suradnji s MARA-om. Taj projekt završio je ove školske godine, zaključno sa 2019./2020. godini. Od ove školske godine pravo na sufinanciranje školske marende mogu ostvariti zaista rijetki jer je cenzus prihoda u ostvarivanju ovih prava prenizak i gdje dvočlana obitelj ne smije prijeći 2.200,00 kuna, tročlana 2.700,00 kuna, a četveročlana 3.300,00 kuna. Što bi značilo primjera radi da će četveročlanoj obitelji gdje samo jedna osoba radi na minimalnoj zajamčenoj plaći nemaju pravo ostvarivanja na sufinanciranje marende. U današnje vrijeme COVID-a, otkaza, slabe sezone, a znamo da se većina kućanstava oslanja na prihode sezonskog karaktera mislim da bi Grad Makarska trebao imati više sluha te povećati granicu cenzusa prihoda za ostvarivanje ovih prava sa posebnim naglaskom na jednoroditeljska kućanstva jer su ona kao takva najugroženija pa predlažem preslik Grada Rijeke ili nekih drugih gradova koji su to riješili znatno povoljnije za dobrobit naše djece. Do jučer odnosno do danas mislim da je primljeno nekih 20 zahtjeva za besplatnu marendu u cijeloj školi, govorim o Osnovnoj školi Stjepana Ivičevića i smatram da je to zaista malo, a smatram da ima puno više potrebnih obitelji kojima bi besplatna marenda puno značila za njihov kućni budžet. Stoga moje pitanje glasi hoćete li ostvarivanje prava na sufinanciranje učeničke marende povećati granicu cenzusa prihoda i na taj način pomoći obiteljima i djeci da imaju sigurnu i osiguranu marendu? Prije nego što sam otišla na sjednicu dobila sam obavijest pošto sam htjela znati točan broj koliko je djece, od koliko smo obitelji zaprimili zahtjeve za besplatnu marendu, dobila sam obavijest da je iz Grada došlo da se povećava cenzus i to za dvočlanu obitelj sa 2.200,00 na 2.600,00, tročlanu sa 2.700,00 na 3.100,00, a četveročlanu sa 3.300,00 na 3.600,00 šta i dalje smatram da je preniska granica.
2. Naime većina naših građana bavi se iznajmljivanjem smještajnih kapaciteta soba i apartmana. Tu ima dosta starijih ljudi koji nisu informatički pismeni i ne znaju što od obveza trebaju platiti. Što sve moraju platiti privatni iznajmljivači znači paušalni porez na dohodak za iznajmljivače, paušalne boravišne pristojbe, te članarinu turističkim zajednicama. Svakodnevno u razgovoru se postavlja pitanje koliko i što se ove godine mora platiti? Znamo da većina naših građana, radi se o dosta starijim ljudima koji su zbunjeni i ne znaju s obzirom na COVID situaciju nešto je oprošteno, nešto nije oprošteno, upola, sve, mislim da bi to trebalo kroz medije jer ne koriste se svi kompjutorima, pametnim telefonima, dakle ili kroz Makarsku kroniku ili kroz medije da se nekako ljude obavijesti šta i koliko od obveza imaju za platiti?
3. Najveća ulica u gradu Makarskoj koliko mi je poznato je Ulica Ante Starčevića, znači od Velikih vrata, Dom za starije i nemoćne pa do Vukovarske izlaza na magistralu. Upravo na tom dijelu imamo u tijeku turističke sezone velike gužve od vozila koji iz pravca pijace ulaze u navedenu ulicu prema autobusnom kolodvoru. Na navedenim dionicama druge i treće trake nerazvrstane državne ceste ucrtani su parkinzi. Ne znam kome se pogoduje ucrtanim parkinzima na štetu veće prohodnosti prometa jer upravo ti parkinzi vrlo često otežavaju promet i slabe protok vozila. Dakle ne znamo po kojem zakonu i odluci su ti isti ucrtani stoga predlažem da se isti odmah ukinu.

**Gradonačelnik Grada Makarske Jure Brkan** odgovara na postavljena pitanja:

1. Evo što se tiče sufinanciranja marende tko sve ostvaruje i koliko je pravo. Kao što ste dobro rekli ove godine je završen projekt iz Europskog socijalnog fonda i sufinanciranje marende ide iz proračuna Grada Makarske. Tko ostvaruje pravo? Ostvaruje svak tko ispunjava uvjete iz Odluke o socijalnoj skrbi. Vi ste rekli da su cenzusi preniski. Moguće ja sam pita, prije par godina su podignuti cenzusi, ali uglavnom su veći nego državni. A sad odgovor na vaše pitanje hoćemo li podići cenzus? Hoćemo, podić ćemo cenzus, ako bude mogućnosti već idućim rebalansom ako ne najkasnije u proračunu za iduću godinu. I općenito ne samo za sufinanciranje marende nego za sve odluke o socijalnoj skrbi. Vrlo jednostavno hoćemo, to smo i mi primijetili. Gledajte ja sam govorio ovdje i na prošloj i na pretprošloj sjednici čega se ja bojim, ja se bojim jeseni, bojim se zime, mi imamo nažalost 1000 ljudi više na burzi rada nego što smo imali u isto ovo doba prošle godine. Ti ljudi sad primaju neku naknadu, međutim očaj će počet tamo u prvi mjesec, do tad Grad Makarska mora pomoć svojim sugrađanima koliko god može i mi ćemo stvarno vidit ili rebalansom prvim ako bude moguće ako ne svakako u proračunu za iduću godinu da dignemo taj cenzus za socijalnu skrb. Već smo o tome razmišljali i kontinuirano to pratimo. Iako sada što se tiče djece u školi sufinancirane marende ja mislim možda je malo, ali vjerujem da onaj tko je najpotrebniji ipak to ostvaruje ovom Odlukom o socijalnoj skrbi koja je sada na snazi.
2. Za starije iznajmljivače. E sad pošto sam bivši radnik Turističke zajednice reć ću vam nešto za te stare koji su zbunjeni. Ja sam i savjetodavno s njima radio u dnevnom kontaktu. Svojim rukama sam uzeo više tisuća rješenja o iznajmljivanju u domaćinstvu i znam koja je dobna kategorija tih starijih osoba koje iznajmljuju i koje nimalo zbunjene nisu kad znaju oglasiti cijenu svoga i naplatiti svoj apartman, ali onda kad se treba platit nešto e onda su oni zbunjeni i uvik su isti zbunjeni. Pazite uvik su isti zbunjeni oni koji znaju, znaju u svakom momentu koliko oni naplaćuju i koliko trebaju platiti drugom, zbunjeni kad treba naplatit sve znaju, ali kad trebaju oni platit e onda su zbunjeni. Uvik isti. To je takva vrsta iznajmljivača. Onda sam im ja govorio pa šta se vi bavite s tim. Vjerujem da će Turistička zajednica, tu apeliram, oni radu i radionice znam radilo se i u mome mandatu i dok sam ja bio doli. Znači radionice uvik 40 istih ljudi je dolazilo. Obavijesti svaki dobiva i pismeni i nepismeni dobije obavijest i uplatnicu koliko treba platit. Ali evo mogu da budem dosljedan kao i gospodinu Glavičiću, neću odgovarat pitanje iz domene Turističke zajednice. Ovo je moje iskustvo dok sam radio. Odgovorne osobe bez obzira na dob znaju svoje obaveze, a neodgovorne i oni špekulanti oni se prave malo nekad zbunjeni, ali moje je iskustvo da su to uvijek jedni te isti. Ja vjerujem da će Turistička zajednica i dalje napomenit jer njima je interes da javnost bude upoznata.
3. Što se tiče Ante Starčevića ulice i parkinga u ulaznom dijelu pretpostavljam da govorite od Ulice Velika vrata do križanja sa Jadranskom ulicom jer jedino tu ima iscrtan parking, a ovo gori govorite. Vidite, prometna struka je nešto drugo u tom dijelu ta ulica nije ni naša ulica to je državna cesta, Hrvatske ceste su nadležne za nju i ocrtavanje i sve ostalo. Ja tu gužvu koju mi vidimo na Ulici Ante Starčevića, možete vidit i u drugoj najdužoj, ja čak mislim da je duža, i u Vukovarskoj ulici hoću reći na magistrali i u svim ostalim. Kad je gužva u ljetnoj sezoni, gužva je svugdje. Ali ja držim da je ovo pametno da se uspori promet od Velikih vrata do križanja s Jadranskom zbog pješačkog prijelaza za osnovnu školu i tu ja ni u kom slučaju ne bi ubrzava promet i tko je napravio, ja mislim u mandatu bivšega gradonačelnika koji jest prometni stručnjak, je pametno napravio, usporio je promet do križanja s osnovnom školom. Ovo dalje od kolodvora gore je državna cesta, Grad Makarska ima samo održavat nogostupe, parking koji postoji tamo ja neću pitati kako je stavljen. Ja ne držim to, nisam stručnjak ima dvi trake do gore, dapače meni ne tribaju jurnjave ni utrke po toj ulici. Ograničenje nek se poštuje, puno je tu križanja i svega ostaloga, a malo strpljenja. Molim vas mi smo mali grad da smo u najgoroj koloni na toj ulici najduže što ćemo sjedit u autu to je 5 minuta, a u Zagrebu od semafora do semafora i u Splitu već čekate daleko više i nitko se ne žali, a u nas 5 minuta jedne ulice proć stvarno ja mislim da nije problem u najvećoj špici sezone u gužvi. Ja molim za strpljenje, a ja ubrzavat promet u gradskim prometnicama ne želim.

**Vijećnica Katarina Vidak Ćudina** komentira odgovore:

1. Što se prometa tiče govorimo o ljetnim gužvama i čepovima koji se stvaraju. Kad ne bi bilo tih parkinga, sigurno bi veća protočnost vozila bila kroz grad.
2. A što se tiče iznajmljivanja i naših sugrađana koji se bave iznajmljivanjem svojih soba i apartmana, dakle mislim na COVID, vi ste me tu pogrešno razumjeli. Dakle bilo je govora što će biti smanjeno, što se neće trebati plaćati, hoće li se trebati plaćati pola, hoće li biti nešto oprošteno za plaćanje. Eto u tom dijelu su građani zbunjeni, iznajmljivači. Pa evo Turistička zajednica ako bi mogla.

**Vijećnica Hloverka Novak Srzić** odgovara na pitanje:

1. Evo pismenim putem svim iznajmljivačima što trebaju platiti što je smanjeno, boravišna pristojba dobit će sve pismeno.

Nakon aktualnog sata, a u skladu s člankom 77. Poslovnika o radu Gradskog vijeća Grada Makarske, predsjednik Gradskog vijeća Grada Makarske je predložio sljedeći:

**Dnevni red**

1. Prijedlog zapisnika sa 21. sjednice Gradskog vijeća Grada Makarske održane 10. srpnja 2020. godine
2. Prijedlog zaključka o davanju suglasnosti na Izvješće o radu gradonačelnika Grada Makarske za razdoblje od 1. srpnja – 31. prosinca 2019. g.
3. Prijedlog zaključka o davanju suglasnosti na Izvješće o radu gradonačelnika Grada Makarske za razdoblje od 1. siječnja – 30. srpnja 2020. g.
4. Prijedlog polugodišnjeg izvještaja o izvršenju proračuna Grada Makarske za razdoblje od siječnja do lipnja 2020. godine
5. Prijedlog I. Izmjena i dopuna Proračuna Grada Makarske za 2020. godinu
6. Prijedlog odluke o djelomičnom oslobađanju od plaćanja komunalne naknade za obveznike koji poslovnu djelatnost obavljaju sezonski
7. Prijedlog odluke o provođenju postupka stavljanja izvan snage Urbanističkog plana uređenja „Program poticane stambene izgradnje Makarska“
8. Prijedlog odluke o pokretanju postupka za proglašenje područja poluotoka Sv. Petra i Osejave zaštićenim područjima u kategoriji značajnog krajobraza
9. Prijedlog IV. Izmjena i dopuna Odluke o socijalnoj skrbi Grada Makarske („Glasnik Grada Makarske“, br. 10/16, 8/18, 9/18 i 20/19)
10. Prijedlog II. Izmjene i dopune Odluke o kriterijima, mjerilima i načinu financiranja decentraliziranih funkcija osnovnog školstva Grada Makarske u 2020. godini („Glasnik Grada Makarske“, br. 3/20 i 9/20)
11. Prijedlog zaključka o davanju suglasnosti na Izvješće o radu Makarskog komunalca d.o.o. za 2019. godinu

*Ovako predloženi dnevni red je usvojen jednoglasno sa 16 (šesnaest) glasova ZA.*

1. **Prijedlog zapisnika s 21. sjednice Gradskog vijeća Grada Makarske održane 10. srpnja 2020. godine**

S obzirom na to da za raspravu nije bilo prijavljenih vijećnika predsjednik Gradskog vijeća Grada Makarske je Prijedlog zapisnika s 21. sjednice Gradskog vijeća Grada Makarske održane 10. srpnja 2020. godine stavio na glasovanje.

*Zapisnik s 21. sjednice Gradskog vijeća Grada Makarske održane 10. srpnja 2020. godine je usvojen jednoglasno sa 16 (šesnaest) glasova ZA.*

Nakon stanke tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 15 od 17 vijećnika kao i da je nastavak održavanja sjednice pravovaljan.

1. **Prijedlog** **zaključka o davanju suglasnosti na Izvješće o radu gradonačelnika Grada Makarske za razdoblje od 1. srpnja – 31. prosinca 2019. g.**

**Gradonačelnik Grada Makarske Jure Brkan** je predložio da se za točke 2. i 3. dnevnog reda 22. sjednice Gradskog vijeća Grada Makarske provede objedinjena rasprava, a potom pojedinačno glasuje za svaku.

**Predsjednik Gradskog vijeća Grada Makarske Marko Ožić-Bebek** je prijedlog da se po točkama 2. i 3. dnevnog reda provede objedinjena rasprava, a potom pojedinačno glasuje stavio na glasovanje.

*Članovi Gradskog vijeća su jednoglasno s 15 (petnaest) glasova ZA usvojili prijedlog da se za točke 2. i 3. dnevnog reda 22. sjednice Gradskog vijeća Grada Makarske održi objedinjena rasprava, a da se onda za svaku pojedinačno glasa.*

Uvodno obrazloženje Prijedloga zaključka o davanju suglasnosti na Izvješće o radu gradonačelnika Grada Makarske za razdoblje od 1. srpnja – 31. prosinca 2019. godine i Prijedloga zaključka o davanju suglasnosti na Izvješće o radu gradonačelnika Grada Makarske za razdoblje od 1. siječnja – 30. lipnja 2020. godine je dao **gradonačelnik Grada Makarske Jure Brkan.**

U ime Kluba vijećnika SDP-HNS-HSU u raspravi je sudjelovala **vijećnica Jagoda Martić,** a na izlaganje joj je odgovorio **gradonačelnik Grada Makarske Jure Brkan.**

U pojedinačnoj raspravi je sudjelovao **vijećnik Siniša Srzić,** a na izlaganje iz rasprave su mu odgovorili **predsjednik Gradskog vijeća Grada Makarske Marko Ožić-Bebek** i **gradonačelnik Grada Makarske Jure Brkan** nakon čega je **vijećnik Siniša Srzić** nastavio pojedinačnu raspravu.

U pojedinačnoj raspravi je sudjelovala **vijećnica Gordana Muhtić,** a na izlaganje i upite iz rasprave joj je odgovorio **gradonačelnik Grada Makarske Jure Brkan.**

U pojedinačnoj raspravi je sudjelovao **vijećnik Marko Raos** kojemu su na izlaganje i upite iz rasprave odgovorili **gradonačelnik Grada Makarske Jure Brkan** i **predsjednik Gradskog vijeća Grada Makarske Marko Ožić-Bebek.**

U pojedinačnoj raspravi je sudjelovao **vijećnik Sretan Glavičić.**

U pojedinačnoj raspravi je sudjelovala **vijećnica Hloverka Novak Srzić,** a na pitanja iz rasprave joj je odgovorio **gradonačelnik Grada Makarske Jure Brkan.**

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog zaključka o davanju suglasnosti na Izvješće o radu gradonačelnika Grada Makarske za razdoblje od 1. srpnja – 31. prosinca 2019. godine stavio na glasovanje.

*Zaključak o davanju suglasnosti na Izvješće o radu gradonačelnika Grada Makarske za razdoblje od 1. srpnja – 31. prosinca 2019. godine je usvojen s 9 (devet) glasova ZA, 6 (šest) glasova PROTIV i 1 (jednim) SUZDRŽANIM glasom.*

1. **Prijedlog zaključka o davanju suglasnosti na Izvješće o radu gradonačelnika Grada Makarske za razdoblje 1. siječnja – 30. lipnja 2020. g.**

S obzirom da je već pod točkom 2. dnevnog reda održana objedinjena rasprava i o ovoj točki dnevnog reda predsjednik Gradskog vijeća Grada Makarske je Prijedlog zaključka o davanju suglasnosti na Izvješće o radu gradonačelnika Grada Makarske za razdoblje od 1. siječnja – 30. lipnja 2020. godine stavio na glasovanje.

*Zaključak o davanju suglasnosti na Izvješće o radu* ***g****radonačelnika Grada Makarske za razdoblje od 1. siječnja – 30. lipnja 2020. godine je usvojen s 9 (devet) glasova ZA, 6 (šest) glasova PROTIV i 1 (jednim) SUZDRŽANIM glasom.*

1. **Prijedlog polugodišnjeg izvještaja o izvršenju proračuna Grada Makarske za razdoblje od siječnja do lipnja 2020. godine**

Uvodno obrazloženje Prijedloga polugodišnjeg izvještaja o izvršenju proračuna Grada Makarske za razdoblje od siječnja do lipnja 2020. godine dalaje **Marija Lelas, predsjednica Odbora za financije i proračun Gradskog vijeća Grada Makarske.**

Uvodno obrazloženje Prijedloga polugodišnjeg izvještaja o izvršenju proračuna Grada Makarske za razdoblje od siječnja do lipnja 2020. godine dalaje **Angela Kuran, pročelnica Upravnog odjela za financije i proračun.**

U ime Kluba vijećnika SDP-HNS-HSU u raspravi je sudjelovao vijećnik **Tonći Bilić.**

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog polugodišnjeg izvještaja o izvršenju proračuna Grada Makarske za razdoblje od siječnja do lipnja 2020. godine stavio na glasovanje.

*Polugodišnji izvještaj o izvršenju proračuna Grada Makarske za razdoblje od siječnja do lipnja 2020. godine je usvojen s 11 (jedanaest) glasova ZA i 5 (pet) glasova PROTIV.*

1. **Prijedlog** **I. Izmjena i dopuna Proračuna Grada Makarske za 2020. godinu**

Uvodno obrazloženje Prijedloga I. Izmjena i dopuna Proračuna Grada Makarske za 2020. godinu dalaje **Marija Lelas, predsjednica Odbora za financije i proračun Gradskog vijeća Grada Makarske.**

Uvodno obrazloženje prijedloga I. Izmjena i dopuna Proračuna Grada Makarske za 2020. godinu dalaje **Angela Kuran, pročelnica Upravnog odjela za financije i proračun.**

U ime Kluba vijećnika SDP-HNS-HSU u raspravi je sudjelovao vijećnik **Tonći Bilić,** a na izlaganje mu je odgovorio **gradonačelnik Grada Makarske Jure Brkan.**

**Vijećnik Siniša Srzić** je sudjelovao u pojedinačnoj raspravi.

U pojedinačnoj raspravi je sudjelovala i **vijećnica Gordana Muhtić,** kojoj je na izlaganje iz rasprave, odgovorio **gradonačelnik Grada Makarske Jure Brkan.**

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog I. Izmjena i dopuna Proračuna Grada Makarske za 2020. godinu stavio na glasovanje.

*I. Izmjene i dopune Proračuna Grada Makarske za 2020. godinu su usvojene s 11 (jedanaest) glasova ZA i 5 (pet) glasova PROTIV.*

1. **Prijedlog odluke o djelomičnom oslobađanju od plaćanja komunalne naknade za obveznike koji poslovnu djelatnost obavljaju sezonski**

Uvodno obrazloženje Prijedloga odluke o djelomičnom oslobađanju od plaćanja komunalne naknade za obveznike koji poslovnu djelatnost obavljaju sezonski dao je **savjetnik za komunalno gospodarstvo u Upravnom odjelu za komunalne djelatnosti Siniša Srzić.**

U ime Kluba vijećnika SDP-HNS-HSU u raspravi je sudjelovala **vijećnica Gordana Muhtić,** a na izlaganje joj je odgovorio **gradonačelnik Grada Makarske Jure Brkan.**

**Vijećnik Siniša Srzić** je sudjelovao u pojedinačnoj raspravi, a na izlaganje mu je odgovorio **gradonačelnik Grada Makarske Jure Brkan.**

U pojedinačnoj raspravi je sudjelovala **vijećnica Gordana Muhtić.**

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog odluke o djelomičnom oslobađanju od plaćanja komunalne naknade za obveznike koji poslovnu djelatnost obavljaju sezonski stavio na glasovanje.

*Odluka o djelomičnom oslobađanju od plaćanja komunalne naknade za obveznike koji poslovnu djelatnost obavljaju sezonski je usvojena jednoglasno s 14 (četrnaest) glasova ZA.*

1. **Prijedlog odluke o provođenju postupka stavljanja izvan snage Urbanističkog plana uređenja „Program poticane stambene izgradnje Makarska“**

Uvodno obrazloženje Prijedloga odluke o provođenju postupka stavljanja izvan snage Urbanističkog plana uređenja „Program poticane stambene izgradnje Makarska“ dao je **gradonačelnik Grada Makarske Jure Brkan.**

U ime Kluba vijećnika SDP-HNS-HSU u raspravi je sudjelovala **vijećnica Gordana Muhtić** kojoj je na izlaganje odgovorio **gradonačelnik Grada Makarske Jure Brkan.**

**Vijećnik Siniša Srzić** je sudjelovao u pojedinačnoj raspravi, a na izlaganje mu je odgovorio **gradonačelnik Grada Makarske Jure Brkan.**

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog odluke o provođenju postupka stavljanja izvan snage Urbanističkog plana uređenja „Program poticane stambene izgradnje Makarska“ stavio na glasovanje.

*Odluka o provođenju postupka stavljanja izvan snage Urbanističkog plana uređenja „Program poticane stambene izgradnje Makarska“ je usvojena s 10 (deset) glasova ZA i 5 (pet) glasova PROTIV.*

1. **Prijedlog** **odluke o pokretanju postupka za proglašenje područja poluotoka Sv. Petra i Osejave zaštićenim područjima u kategoriji značajnog krajobraza**

Uvodno obrazloženje Prijedloga odluke o pokretanju postupka za proglašenje područja poluotoka Sv. Petra i Osejave zaštićenim područjima u kategoriji značajnog krajobraza dao je **gradonačelnik Grada Makarske Jure Brkan.**

U ime Kluba vijećnika SDP-HNS-HSU u raspravi je sudjelovala **vijećnica Gordana Muhtić** kojoj su na izlaganje iz rasprave odgovorili **gradonačelnik Grada Makarske Jure Brkan** i **predsjednik Gradskog vijeća Grada Makarske Marko Ožić-Bebek.**

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog odluke o pokretanju postupka za proglašenje područja poluotoka Sv. Petra i Osejave zaštićenim područjima u kategoriji značajnog krajobraza stavio na glasovanje.

*Odluka o pokretanju postupka za proglašenje područja poluotoka Sv. Petra i Osejave zaštićenim područjima u kategoriji značajnog krajobraza je usvojena s 9 (devet) glasova ZA i 5 (pet) SUZDRŽANIH glasova.*

1. **Prijedlog** **IV. Izmjena i dopuna Odluke o socijalnoj skrbi Grada Makarske („Glasnik Grada Makarske“ br. 10/16, 8/18, 9/18 i 20/19)**

Uvodno obrazloženje Prijedloga IV. Izmjena i dopuna Odluke o socijalnoj skrbi Grada Makarske („Glasnik Grada Makarske“ br. 10/16, 8/18, 9/18 i 20/19) je dao**pročelnik Upravnog odjela za društvene djelatnosti Dražen Kuzmanić.**

U ime Kluba vijećnika SDP-HNS-HSU u raspravi je sudjelovala **vijećnica Gordana Muhtić** kojoj su na izlaganje iz rasprave odgovorili **pročelnik Upravnog odjela za društvene djelatnosti Dražen Kuzmanić** i **gradonačelnik Grada Makarske Jure Brkan.**

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog IV. Izmjena i dopuna Odluke o socijalnoj skrbi Grada Makarske („Glasnik Grada Makarske“ br. 10/16, 8/18, 9/18 i 20/19) stavio na glasovanje.

*IV. Izmjena i dopuna Odluke o socijalnoj skrbi Grada Makarske („Glasnik Grada Makarske“ br. 10/16, 8/18, 9/18 i 20/19) je usvojena jednoglasno sa 15 (petnaest) glasova ZA.*

1. **Prijedlog II. Izmjene i dopune Odluke o kriterijima, mjerilima i načinu financiranja decentraliziranih funkcija osnovnog školstva Grada Makarske u 2020. godini („Glasnik Grada Makarske“ br. 3/20 i 9/20)**

Uvodno obrazloženje Prijedloga II. Izmjene i dopune Odluke o kriterijima, mjerilima i načinu financiranja decentraliziranih funkcija osnovnog školstva Grada Makarske u 2020. godini („Glasnik Grada Makarske“ br. 3/20 i 9/20)je dao **pročelnik Upravnog odjela za društvene djelatnosti Dražen Kuzmanić.**

S obzirom na to da za raspravu nije bilo prijavljenih vijećnika predsjednik Gradskog vijeća Grada Makarske je Prijedlog II. Izmjene i dopune Odluke o kriterijima, mjerilima i načinu financiranja decentraliziranih funkcija osnovnog školstva Grada Makarske u 2020. godini („Glasnik Grada Makarske“ br. 3/20 i 9/20)stavio na glasovanje.

*II. Izmjene i dopune Odluke o kriterijima, mjerilima i načinu financiranja decentraliziranih funkcija osnovnog školstva Grada Makarske u 2020. godini („Glasnik Grada Makarske“ br. 3/20 i 9/20)**su usvojene jednoglasno s 15 (petnaest) glasova ZA.*

1. **Prijedlog zaključka o davanju suglasnosti na Izvješće o radu Makarskog komunalca d.o.o. za 2019. godinu**

Uvodno obrazloženje Prijedloga zaključka o davanju suglasnosti na Izvješće o radu Makarskog komunalca d.o.o. za 2019. godinu dao je **direktor Makarskog komunalca d.o.o. Željko Bagarić.**

U ime Kluba vijećnika SDP-HNS-HSU u raspravi je sudjelovala **vijećnica Gordana Muhtić** kojoj su na upite iz rasprave odgovorili **direktor Makarskog komunalca d.o.o. Željko Bagarić** i **voditelj računovodstva Makarskog komunalca d.o.o. Jakov Lovreta.**

**Vijećnik Siniša Srzić** je sudjelovao u pojedinačnoj raspravi, a na izlaganje su mu odgovorili **voditelj računovodstva Makarskog komunalca d.o.o. Jakov Lovreta** i **direktor Makarskog komunalca d.o.o. Željko Bagarić.**

**Vijećnik Sretan Glavičić** je sudjelovao u pojedinačnoj raspravi, a na izlaganje su mu odgovorili **direktor Makarskog komunalca d.o.o. Željko Bagarić** i **gradonačelnik Grada Makarske Jure Brkan. Vijećnik Sretan Glavičić** je dao komentar odgovora.

**Vijećnik Tonći Bilić** je sudjelovao u pojedinačnoj raspravi, a na izlaganje mu je odgovorio **gradonačelnik Grada Makarske Jure Brkan** nakon čega je vijećnik nastavio pojedinačnu raspravu.

**Vijećnica Gordana Muhtić** je sudjelovala u pojedinačnoj raspravi, a na izlaganje joj je odgovorio **direktor Makarskog komunalca d.o.o. Željko Bagarić.**

U pojedinačnoj raspravi je sudjelovao i **vijećnik Milan Grbavac,** a na izlaganje mu je odgovorio **direktor Makarskog komunalca d.o.o. Željko Bagarić.**

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog zaključka o davanju suglasnosti na Izvješće o radu Makarskog komunalca d.o.o. za 2019. godinu stavio na glasovanje.

*Zaključak o davanju suglasnosti na Izvješće o radu Makarskog komunalca d.o.o. za 2019. godinu je usvojen jednoglasno s 15 (petnaest) glasova ZA*

Sjednica je završila u 15.20 sati.

Zapisnik vodio:

Tonći Batinić, dipl. iur.

**Tajnica**              **Predsjednik**

**Gradskog vijeća**               **Gradskog vijeća**

Lara Rakušić Ivanković, dipl. iur.                                 Marko Ožić-Bebek, dr. med.v.r.