Na temelju odredbe članka 111. stavka 3. Zakona o komunalnom gospodarstvu (Narodne Novine, broj [68/18](https://www.zakon.hr/cms.htm?id=35769), [110/18](https://www.zakon.hr/cms.htm?id=35765), [32/20](https://www.zakon.hr/cms.htm?id=43441)) te članka 36. Statuta Grada Makarska (Glasnik Grada Makarske 8/18, 14/18 i 9/20), Gradsko vijeće Grada Makarske na­­­­­­­­­­­­­\_\_sjednici održanoj dana \_\_\_\_\_\_\_\_\_\_\_ 2020.g. godine, donosi

**O D L U K U**

**o izgledu službene odore te izgledu i sadržaju službene iskaznice komunalnog redara**

**I. OPĆA ODREDBA**

**Članak 1.**

Ovom Odlukom određuje se izgled službene odore te izgled i sadržaj službene iskaznice i značke službenika Odsjeka komunalnog i prometnog redarstva ovlaštenih za obavljanje poslova iz nadležnosti komunalnog redara i to: voditelja Odsjeka, pomoćnika voditelja Odsjeka te komunalnih redara (u daljnjem tekstu: komunalni redar), način izdavanja i vođenje evidencije o službenoj odori, službenim iskaznicama i značkama komunalnih redara te način korištenja službene odore, službene iskaznice i značke komunalnog redara.

Izrazi koji imaju rodno značenje odnose se jednako na muški i ženski rod, bez obzira u kojem su rodu navedeni.

**II. SLUŽBENA ODORA KOMUNALNOG REDARA**

**Članak 2.**

Komunalni redari za vrijeme obavljanja službe dužni su nositi službenu odoru propisanu ovom Odlukom**.**

**Članak 3.**

Službena odora je zimska i ljetna, a čine je:

- hlače zimske (muške)

- hlače ljetne (muške)

- ženski kostim zimski (sako s hlačama ili suknjom)

- ženski kostim ljetni (sako s hlačama ili suknjom)

- vjetrovka zimska (muška/ženska)

- vjetrovka ljetna (muška/ženska)

- đemper (muški/ženski)

- košulja zimska (muška/ženska)

- košulja ljetna (muška/ženska)

- polo majica zimska (muška/ženska)

- polo majica ljetna (muška/ženska)

- cipele zimske (muške/ženske)

- cipele ljetne (muške/ženske)

- remen za hlače/suknju (muški/ženski)

- rukavice (muške/ženske)

- kapa (bejzbol) (muška/ženska)

- kapa zimska (muška/ženska)

- kišni ogrtač sa kapuljačom (muški/ženski)

- reflektirajući prsluk.

**Članak 4.**

Pored odore iz prethodnog članka komunalni redar opremljen je poslovnom torbom za spise od poliestera crne boje, baterijskom svjetiljkom i zviždaljkom.

**Članak 5.**

Zimska i ljetna odora tamno plave su boje. Svi gornji dijelovi odore, osim ženskog sakoa, na lijevom i desnom rukavu imaju izvezeno „REDARSTVO“ s grbom Grada Makarske. Na leđima vjetrovke otisnuto je i „REDARSTVO”.

**Članak 6.**

Oblik i kroj dijelova zimske odore:

* hlače muške su klasičnog kroja, tamno plave boje, izrađene od deblje tkanine, s dva našivena džepa, a kopčaju se patent zatvaračem i dugmetom na pojasu,
* ženski kostim (sako s hlačama ili suknjom) je klasičnog kroja, izrađen od deblje tkanine, tamno plave boje. Hlače se kopčaju s patent zatvaračem i dugmetom na pojasu. Dužina suknje je najmanje do koljena, a najduže do sredina lista i kopča se dugmetom i zatvaračem sa stražnje strane.
* košulja je pamučna, tamno plave ili sive boje, klasičnog kroja, dugih rukava, s dva džepa s preklopima,
* đemper je tamno plave boje, izrađen od prirodnog materijala,
* polo majica je pamučna, tamno plave boje,
* vjetrovka je podstavljena, dužine do kukova, tamno plave boje, s prednje strane ima dva urezana džepa s preklopima. Na lijevom i desnom rukavu ušiveno je „REDARSTVO“ s grbom Grada Makarske, a na leđima je otisnuto „REDARSTVO”,
* kapa je tamno plave boje, pletena od mješavine umjetnih i prirodnih vlakana,
* cipele su klasične, crne boje, izrađene od prirodne kože, povišene uz gležanj s gumenim slojem protiv klizanja,
* remen za hlače ili suknju je klasični, izrađen od prirodne kože, crne boje, s metalnom kopčom u sredini.

**Članak 7.**

Oblik i kroj dijelova ljetne odore:

* hlače muške su identične kao i zimske, osim što su izrađene od lagane tkanine,
* ženski kostim (sako s hlačama ili suknjom) je identičan kao i zimski, osim što je izrađen od lagane tkanine,
* košulja je pamučna, kratkih rukava, a izgledom je identična zimskoj,
* polo majica je pamučna, kratkih rukava, a izgledom je identična zimskoj,
* vjetrovka je identična zimskoj, osim što je izrađena od laganog materijala,
* cipele su klasične, izrađene od crne prirodne kože,
* kapa (bejzbol) s prednje strane ima otisnuto „REDARSTVO”,
* remen za hlače ili suknju je klasični, izrađen od prirodne kože, crne boje, s metalnom kopčom u sredini.

**Članak 8.**

Kišni ogrtač s kapuljačom, uobičajenog je kroja, žute boje, s dvije reflektirajuće trake, izrađen od vodonepropusnog materijala, a na leđima ima otisnuto „REDARSTVO”.

**Članak 9.**

Zimska odora se nosi u pravilu od 01. studenog do 31. ožujka, a ljetna od 01.travnja do 31. listopada, osim ako voditelj Odsjeka komunalnog i prometnog redarstva, ovisno o vremenskim uvjetima, ne odredi drugačije.

Svaki dio službene odore ima uporabni rok.

Popis dijelova službene odore s naznakom roka uporabe (Prilog 1.) sastavni je dio ove Odluke.

**III. SLUŽBENA ISKAZNICA KOMUNALNOG REDARA**

**Članak 10.**

Službenu iskaznicu komunalnog redara izdaje Upravni odjel za komunalne djelatnosti.

Službena iskaznica komunalnog redara izrađena je na punijem papiru bijele boje, pravokutnog oblika, veličine 85×55 mm i zaštićena je prozirnim plastičnim omotom.

Obrazac iskaznice komunalnog redara sadrži:

1. na prednjoj strani:  
   1. otisnut grb Republike Hrvatske u boji,  
   2. natpis: "REPUBLIKA HRVATSKA, Splitsko-dalmatinska županija, Grad Makarska,

Upravni odjel za komunalne djelatnosti, Odsjek komunalnog i prometnog redarstva"

3. naziv "SLUŽBENA ISKAZNICA KOMUNALNOG REDARA". Za voditelja

Odsjeka naziv "SLUŽBENA ISKAZNICA VODITELJA ODSJEKA KOMUNALNOG

I PROMETNOG REDARSTVA“. Za pomoćnika voditelja Odsjeka naziv „SLUŽBENA

ISKAZNICA POMOĆNIKA VODITELJA ODSJEKA KOMUNALNOG I

PROMETNOG REDARSTVA“,

4. mjesto za fotografiju, veličine 28x32 mm, preko koje je, u donjem lijevom kutu, otisnut

pečat Upravnog odjela za komunalne djelatnosti,

5. ime i prezime nositelja iskaznice,

6. broj iskaznice.

b) na poleđini:  
1. tekst o ovlasti nositelja iskaznice,

2. datum izdavanja iskaznice,

3. mjesto za pečat i potpis pročelnika,

4. upozorenje da iskaznica vrijedi do opoziva.

Obrazac iskaznice komunalnog redara (Prilog 2.) sastavni je dio ove Odluke.

**IV. NAČIN KORIŠTENJA SLUŽBENE ODORE I VOĐENJE EVIDENCIJE O**

**SLUŽBENOJ ODORI, SLUŽBENIM ISKAZNICAMA I ZNAČKAMA**

**KOMUNALNOG REDARA**

**Članak 11.**

Odora se uvijek nosi u cijelosti s gornjim i donjim dijelom.

Komunalni redar dužan je službenu odoru održavati urednom i čistom.

Komunalni redar ne smije otuđiti niti prepravljati službenu odoru.

**Članak 12.**

Osobi koja se raspoređuje na radno mjesto komunalnog redara izdaje se nova službena odora.

**Članak 13.**

Odsjek komunalnog i prometnog redarstva izdaje službenu odoru komunalnom redaru i zadužuje ga s njom.

**Članak 14.**

Ako je do oštećenja ili uništenja pojedinih dijelova službene odore došlo u uporabnom roku, a to nije posljedica obavljanja službene dužnosti, komunalnom redaru će se izdati nova odora, na njegov trošak.

**Članak 15.**

Uporabni rokovi službene odore komunalnog redara produžit će se:

1. za vrijeme provedeno na bolovanju dužem od mjesec dana neprekidno,

2. za vrijeme provedeno na rodiljnom ili roditeljskom dopustu,

3. za vrijeme u kojem komunalni redar nije radio duže od mjesec dana neprekidno,

bez obzira na razloge,

4. kada je do umirovljenja po sili zakona ostalo manje od šest mjeseci,

5. i u drugim slučajevima, za vrijeme duže od mjesec dana neprekidno, u kojem nije

obavljao poslove komunalnog redara.

**Članak 16.**

Voditelj Odsjeka komunalnog i prometnog redarstva vodi evidenciju o zaduženoj i vraćenoj službenoj odori komunalnih redara te vremenu isteka uporabnog roka pojedinih dijelova odore.

Evidencija iz prethodnog stavka sadrži: ime i prezime komunalnog redara, dijelove odore za koju je zadužen i količinu, datum zaduženja, datum isteka uporabnog roka, datum vraćanja odore, potpis komunalnog redara te odjeljak za napomenu.

**Članak 17.**

Za vrijeme obavljanja službene dužnosti komunalni redar dužan je nositi službenu iskaznicu i značku kojima se smije koristiti samo za vrijeme obavljanja službene dužnosti, u okviru svojih ovlasti.

Komunalni redar koji izgubi iskaznicu ili značku, odnosno na drugi način ostane bez iskaznice ili značke, dužan je o tome odmah izvijestiti voditelja Odsjeka komunalnog i prometnog redarstva, odnosno neposredno nadređenog službenika.

Nova iskaznica ili značka izdat će se nakon što je izgubljena ili na drugi način nestala iskaznica ili značka te oštećena iskaznica ili značka oglašena nevažećom u Glasniku Grada Makarske.

**Članak 18.**

Komunalnom redaru koji je udaljen iz službe jer je protiv njega pokrenut postupak zbog teške povrede službene dužnosti, pokrenuta istraga ili podignuta optužnica, privremeno će se, do okončanja tog postupka oduzeti službena iskaznica i značka te službena odora s opremom.

Komunalni redar kojem je prestao radni odnos ili je raspoređen na drugo radno mjesto, dužan je odmah, a najkasnije u roku od 3 dana od dana prestanka obavljanja poslova komunalnog redara vratiti službenu odoru s opremom, službenu iskaznicu i značku, koje je zadužio, voditelju Odsjeka komunalnog i prometnog redarstva, odnosno neposredno nadređenom službeniku.

Vraćena iskaznica se poništava i pohranjuje zajedno sa značkom u Odsjeku komunalnog i prometnog redarstva.

**Članak 19.**

Voditelj Odsjeka komunalnog i prometnog redarstva vodi evidenciju o izdanim i vraćenim iskaznicama i značkama komunalnih redara.

Evidencija o izdanim i vraćenim iskaznicama i značkama komunalnih redara sadrži: ime i prezime komunalnog redara kojemu su iskaznica i značka izdane, broj iskaznice i značke, datum izdavanja, datum vraćanja, odnosno datum poništenja iskaznice ili značke, potpis komunalnog redara te odjeljak za napomenu.

**V. OZNAKE KOMUNALNOG REDARA**

**Članak 20.**  
 Oznake komunalnog redara sastoje se od službene značke i znakova prepoznatljivosti.

**Članak 21.**

Službena značka okruglog je oblika, promjera 60 mm, a izrađena je od kovine, s mjedenom ili kromiranom podlogom. Na vanjskom rubu, izveden je, u mjedenom reljefu zlatne boje, tekst „GRAD MAKARSKA“, veličina slova 5 mm. U unutarnjem koncentričnom dijelu ispisan je naziv "KOMUNALNO REDARSTVO" tamno plave boje, veličine slova 4 mm. U središtu službene značke, na zlatnom okruglom polju, nalazi se grb Grada Makarske, visine 15 mm. Donjim dijelom službene značke proteže se niklovana lenta na kojoj je tamno plavim emajlom upisan troznamenkasti serijski broj službene značke. Službena značka izrađena je u niskom reljefu, tako da je grb Grada izbočen, dok se natpis "KOMUNALNO REDARSTVO" i serijski broj službene značke utiskuje. Službena značka pričvršćuje se na stražnjoj strani na kožni povez uz pomoć navoja s maticom ili na drugi prikladan način.

Predložak službene značke iskazan je u prilogu 3., koji je sastavni dio ove Odluke.

**Članak 22.**

Znakovi prepoznatljivosti komunalnog redara su amblemi prišiveni na lijevom i desnom rukavu đempera, vjetrovke, košulje i majice. Amblem je u obliku štita, visine 10 cm i širine 8 cm, izvezen na platnu tamno plave boje. Amblem je obrubljen vezom zlatne boje, širine 0,4 cm. U središnjem dijelu Amblema izvezen je grb Grada Makarske, visine 4,2 cm i širine 3,5 cm. Iznad grba, velikim slovima, koncem zlatne boje, izvezeno je „REDARSTVO“. Slova su dimenzija 0,8 cm x 0,2 cm. Oznaka „REDARSTVO“, širine 12 cm i visine 3 cm, izvezena je koncem zlatne boje na tamno plavoj podlozi, koja je prišivena iznad desnog džepa na majici i košulji te na vjetrovci s gornje desne prednje strane.

Predložak znakova prepoznatljivosti komunalnog redara (amblema i oznake) iskazan je u prilogu 4., koji je sastavni dio ove Odluke.

**VI. NAČIN FINANCIRANJA NABAVE ODORE I OPREME TE IZRADE SLUŽBENE**

**ISKAZNICE I ZNAČKE KOMUNALNOG REDARA**

**Članak 23.**

Troškovi nabave službene odore i opreme te izrade službene iskaznice i značke komunalnog redara osiguravaju se u Proračunu Grada Makarske.

Službenu odoru komunalnih redara naručuje voditelj Odsjeka komunalnog i prometnog redarstva, po prethodnom odobrenju troškova nabave odore i opreme, od strane pročelnika Upravnog odjela za komunalne djelatnosti.

**VII. PRIJELAZNE I ZAVRŠNE ODREDBE**

**Članak 24.**

Postojeća službena odora komunalnih redara, u pravilu, će se zamijenit novom, najkasnije u roku od 6 mjeseci od stupanja na snagu ove Odluke.

Iznimno od prethodnog stavka, postojeća službena odora ili njezini dijelovi, koji su uporabljivi i očuvani te su u skladu s odredbama ove Odluke, a nije im istekao rok uporabe propisan ovom Odlukom, mogu se i dalje koristiti i nakon isteka roka iz prethodnog stavka.

Za komunalnog redara koji, do stupanja na snagu ove Odluke, nije zadužen službenom odorom, naručit će se nova službena odora, najkasnije u roku od 30 dana od stupanja na snagu ove Odluke.

Postojeće službene značke, koje su u skladu s odredbama ove Odluke, mogu se i dalje koristiti. Značke koje nisu u skladu s odredbama ove Odluke zamijenit će se novima, najkasnije u roku od 3 mjeseca od stupanja na snagu ove Odluke. Za komunalnog redara koji, do stupanja na snagu ove Odluke, nije zadužen službenom značkom, naručit će se službena značka, najkasnije u roku od 30 dana od stupanja na snagu ove Odluke.

Službene iskaznice izdat će se u roku od 30 dana od stupanja na snagu ove Odluke.

**Članak 25.**

Ova Odluka stupa na snagu osmog dana od dana objave u Glasniku Grada Makarske.

Klasa:011-03/20-01/1

Ur.Broj:2147/01-03/3-20-2

Makarska\_\_\_\_\_\_\_\_\_\_\_\_\_\_ 2020.g.

Predsjednik Gradskog vijeća

Marko Ožić- Bebek dr.med.

**Prilog 1.**

**POPIS DIJELOVA SLUŽBENE ODORE S NAZNAKOM ROKA UPORABE**

| **Red. br.** | **Naziv i vrsta** | **Količina, pari** | **Uporabni rok u mjesecima** |
| --- | --- | --- | --- |
| **I.** | **ZIMSKA SLUŽBENA ODORA** |  |  |
| 1. | hlače (muške) | 2 | 24 |
| 2. | ženski kostim (sako s hlačama ili suknjom) | 2 | 24 |
| 3. | vjetrovka (muška/ženska) | 1 | 36 |
| 4. | đemper (muški/ženski) | 1 | 24 |
| 5. | košulja (muška/ženska) | 2 | 12 |
| 6. | polo majica (muška/ženska) | 1 | 12 |
| 7. | cipele (muške/ženske) | 1 | 24 |
| 8. | rukavice (muško/ženske) | 1 | 24 |
| 9. | kapa (muška/ženska) | 1 | 24 |
|  | Dodatno: jedne hlače/ženski kostim i jedna košulja prilikom prvog zaduživanja odore | | |
| **II.** | **LJETNA SLUŽBENA ODORA** |  |  |
| 1. | hlače (muške) | 2 | 24 |
| 2. | ženski kostim (sako s hlačama ili suknjom) | 2 | 24 |
| 3. | vjetrovka (muška/ženska) | 1 | 36 |
| 4. | košulja (muška/ženska) | 2 | 12 |
| 5. | polo majica (muška/ženska) | 1 | 12 |
| 6. | cipele (muške/ženske) | 1 | 24 |
| 7. | kapa bejzbol (muška/ženska) | 1 | 24 |
|  | Dodatno: jedne hlače/ženski kostim i jedna košulja prigodom prvog zaduživanja | | |
| **III.** | **DOPUNSKI DIO SLUŽBENE ODORE** |  |  |
| 1. | kišni ogrtač s kapuljačom (muški/ženski) | 1 | 36 |
| 2. | remen (muški/ženski) | 2 | 24 |
| 3. | torba | 1 | 24 |
| 4. | reflektirajući prsluk | 1 | 36 |
|  |  |  |  |

**Prilog 2.**

**Obrazac iskaznice komunalnog redara**



**Prilog 3.**

**Predložak značke komunalnog redara**



**Prilog 4.**

**Predložak znakova prepoznatljivosti komunalnog redara**

**(amblem)**



**(oznaka)**



**Obrazloženje**

Zakon o komunalnom gospodarstvu (Narodne novine, br.68/18,110/18 i 32/20) člankom 111.st.3 propisuje da izgled službene odore te izgled i sadržaj službene iskaznice komunalnog redara propisuje predstavničko tijelo jedinice lokalne samouprave svojom odlukom.

Člankom 36. Statuta Grada Makarske (Glasnik Grada Makarske, br.8/18,14/18 i 9/20) propisano je da Gradsko vijeće donosi odluke i druge opće akte koji su mu stavljeni u djelokrug zakonom i drugim podzakonskim aktima.

Nadalje, Zakon o komunalnom gospodarstvu u čl.109. propisuje da poslove nadzora koje na temelju ovog Zakona obavlja upravno tijelo provode komunalni redari koji su službenici tog tijela. Člankom čl.109. st.2 istog Zakona propisano je da komunalni redari imaju ovlasti obavljanja nadzora propisane ovim Zakonom, odlukom o komunalnom redu i posebnim zakonom, dok je st.3. čl.109. propisano da komunalni redari obavljaju i poslove određene posebnim zakonom.

U Gradu Makarska poslove provedbe Odluke o komunalnom redu obavlja Odsjek komunalnog i prometnog redarstva, Upravnog odjela za komunalno gospodarstvo. Službenici Odsjeka komunalnog i prometnog redarstva u provedbi Odluke o komunalnom redu obavljaju poslove nadzora nad provedbom Odluke o komunalnom redu i druge poslove određene Odlukom o komunalnom redu kao i poslove određene Zakonom o komunalnom gospodarstvu i drugim posebnim zakonom.

Zakonom o komunalnom gospodarstvu propisano je da komunalni redar u obavljanju službene dužnosti nosi službenu odoru i ima službenu iskaznicu.

Prijedlogom ove Odluke propisuje se izgled službene odore službenika Odsjeka komunalnog i prometnog redarstva ovlaštenih za obavljanje poslova iz nadležnosti komunalnog redara i to: voditelja Odsjeka, pomoćnika voditelja Odsjeka te komunalnih redara. Službena odora dio je neverbalne komunikacije, uživa autoritet među građanima i bitni je činitelj stvaranja prvog dojma o onom tko je nosi, a potom i slike o Gradu Makarska, tako da mora biti uredna i čista i ne smije biti dotrajala.

Službena odora propisana ovom odlukom prilagođena je vrsti posla, sezoni (ljetna i zimska), te je obuhvatila oba spola (muški ženski).

Predloženom Odlukom se propisuje način korištenja službene odore i vođenje evidencije o službenoj odori, propisuje se što sadrži evidencija o službenoj odori, zaduživanje službenom odorom komunalnog redara kao i uporabni rokovi službene odore.

Ova Odlukom propisuje se i sadržaj službenih iskaznica službenika Odsjeka komunalnog i prometnog redarstva ovlaštenih za obavljanje poslova iz nadležnosti komunalnog redara, način korištenja i vođenja evidencije o službenim iskaznicama i značkama, način izdavanja i vođenja evidencije o iskaznicama i značkama te odredbe o oznakama službenika Odsjeka komunalnog i prometnog redarstva. Službenu odoru, službene iskaznice te značke izdaje i evidenciju vodi voditelj Odsjeka komunalnog i prometnog redarstva. Za provođenje ove Odluke sredstva se osiguravaju u Proračunu Grada Makarske.

Slijedom naprijed navedenog, predlaže se usvajanje Odluke o izgledu službene odore te izgledu i sadržaju službene iskaznice komunalnog redara, s priloženim prilozima.

Gradonačelnik

Jure Brkan, dipl.oec.